text:
diumenge, d’octubre 29, 2006
The days of way back
O soi lât a durmî a lis 5. Cul fat dal cambiament de ore (che no ai mai capît dal dut jo...) nol sameave tant tart; po si sin metûts a zuiâ a Risiko e il timp al è svolât. Miôr chel dal Monopoli, chel mi fâs propit rabiâ, piardi bêçs no mi plâs. Comunque, o stavi pensant che trê agns fa, chest periodi, o jeri biel che mi la gjoldevi in Californie. Za trê agns mi samee îr. O mi samee un insium. Chês spiagis mi son restadis dentri, in Friûl no son puescj dulà lâ sul mâr e cjalâ cence vê nissun atôr. Boh, forsit di unviar. Però lì tu viodevis propit l'ocean, un spazi che no tu sâs dulà che al finìs e dulà che al è scomençât. Al jere compagn ancje in Portugal.. al è naturâl che vint simpri sot dai voi che viste lì ti ven naturâl ti cjapâ la barcje e viodi ce che al è oltri. Cuissà se rivarai a tornâ a San Francisco. Là si cjate ancje la fumate, par cui o saressi a cjase, forsit juste un cuatri salidis masse ripidis ma par chel tu fasis l'abitudin. Trê agns. Ciert che se tu ti metis a cjalâ indaûr spes ti ven dome mâl al cûr. Miôr cjalâ indevant, sperant che al puartedi alc di bon
dimecres, d’octubre 18, 2006
Passade ancje chiste
Ancje il complean al è passât. Soi lât a mangjâ une pize cun chei de clas e dopo a bevi alc. Ae fin mi soi divertût. Comunque, crodi che chist al sedi il periot plui cuiet di cuant che o ai tacât cu la universitât. Nissun test intermedi, dome i esams a la fin. Par cui no tu âs un grum di pression, tu ti la puedis cjapâ un tic plui comude cul studi. Sperin no masse. Stoi ancje zuiant un biel pôc cul ordenadôr rispiet ai mês precedents. Soredut MicroMachines V4, ch'al è une figade di zuiâ cui amîs. E Toca Race Driver2 par sintîsi un pôc Schumacher. Dopo se un al è cojon lu fâs ancje te realtât. Jo dome ogni tant, no cuant che o passi pe place di Palme. Buenas noches
dimarts, d’octubre 10, 2006
Horatium
Siarin ancje cun cheste ode che e je bielone par me, se tu cjalis oltri il vers (abusât) dal carpe diem. Se us covente une traduzion, cirîtla su Google.
Tu ne quaesieris, scire nefas, quem mihi, quem tibi
finem di dederint, Leuconoe, nec Babylonios
temptaris numeros. ut melius, quidquid erit, pati.
seu pluris hiemes seu tribuit Iuppiter ultimam,
quae nunc oppositis el pene debilitat pumicibus mare
Tyrrhenum: sapias, vina liques et spatio brevi
spem longam reseces. dum loquimur, fugerit invida
aetas: carpe diem quam minimum credula postero.
O sin vecjos
Leint il messaç di chê altre volte al è cambiât un tic... o soi rivât a passâ mieç esam juste par dî di no vê dome piardût timp. Al è ancje rivât il frêt, un pôc in ritart, ma simpri compagn, culì e mancje dome la buere e dopo al sarès come il frêt furlan. Sabide e domenie mi soi a vonde divertût al jere un biel conciert in place Maiôr cun artiscj impuartants, e, come che disin, best of all, dut a gratis. E dut plen come simpri cuant che no si paie un franc. Sabide di sere o sin restâts sù dute la gnote par viodi la formula 1 e dopo Schumi al spache il motôr e dut al va in casin, po ben, al restarà simpri il plui grant di ducj par me cont. Fasint chest blog (o bloc a la catalane) mi ven simpri tal cjâf il stream of consciousness, il flus di cosience, che nus diseve simpri la nestre prof di inglês, cuant che nus fevelave di James Joyce. Parcè chest al è propite un flus, cui trê ponts cuant che no mi ven tal cjâf une robe e vie indevant. Il titul al è par vie che o fasi i agns. Sabide. 21 agns. Une altre piere impuartante. Viodarai di paiâ di bevi a cualchidun.
Ah, domenie a'nd àn fat di gnûf la partide di balon Catalunya-Euskadi. Bulos e bon.
Ah, domenie a'nd àn fat di gnûf la partide di balon Catalunya-Euskadi. Bulos e bon.
dilluns, d’octubre 02, 2006
Life goes on
No mi visi se e jere une cjançon che faseve cussì... mi pâr di sì... si tire indevant, o stoi vint cualchi delusion dal mont Internet furlan, ma ancje cualchi sodisfazion. Par chel che conte pardabon, la universitât, mah. No soi tant fiduciôs, un tic blocât, impantanât. Il brut al è che al samee che ducj a fasin esams a manete, a son in pari e bravonons. E jo l'unic coion. O ai simpri plui voie di finî parcè che a la fin al è un grum di stress, ancje se tu ti divertissis un pôc. Ogni tant o pensi di jessi stât masse braurôs, masse orgoglio, che se lavi a Triest o vevi za une lauree in man. Ma jo no soi par lis robis facilis. O soi un cjavon, che al impare dome sbaliant. E chest al è bon a voltis e une sfighe altris voltis. Il timp intant al è estîf. 25 grâts, robis di jugn, une biele buerute, ancje di sere. Nol è neancje mâl, prime o dopo mi insumiarai di chest timp cuant che fûr al sarà umidon e un fumaton di no viodi neancje la curve a cent metros dal mê barcon...
Subscriure's a: Missatges (Atom)


c: text/html

text:
Come che disevin i muralistas l'art e à da sei dal popul. Pal moment a Bruxelles al Palais des Beaux Arts a indé chiste mostre di art popolâr fat cul papier maché (A gratis) e ancje une mostre su Frida Kahló e le storie dal Messico a traviers le piture e le fotografie di Tina Modotti (37€) La Frida a mi jere simpri plasude e forsit ancje masse da cuant ch'o vevi savût che jere amie cun Tina parcé che ae mostre, sui 19 cuâdris, a no 'n d'ere un ch'al mi plasès.I soi colôrs (Dutcâs in te mostre) a jeris puars e scjadents e il sogjet, simpri chel: Jê stesse.Juste dongje di jê, ancje le mostre El Greco che a nol m'impuarte di dî che di sigûr, se nol fos stât mitût tai museos spagnûi, a nol sarès di considerâ jenfri i grancj. Ancje lui, al someave che al si pituras simpri lui stès e no viôt il parcé che chest difiet al é deventât une cualitât. E po, colôrs simpri sotlineâts cul nêri e pôc armoniôs. No ai podût cjapâ che pôcjis fotos ch'o metarai tal prossim post. Intant gjoldeitsi chiste mostre di art popolâr plene di colôrs e ricjece di materie. Tal ûltin o viodês un schelet di fil di fiar pront a ricevi le cjarte incolade che a darà le forme definitive prime di sei piturade.Par ingrandî, fracait su le foto.
Per la mostra di Frida Kahló e del Greco, c'era anche questa mostra d'arte popolare messicana tutta fatta di cartapesta. E quella che mi ha attratto di più e per memorizzarla, mi son pagato un album di foto che vi propongo. Enjoy:-) A Bruxelles fino al 23 Aprile. Entrata gratis.
Come si fà il papier maché? (Letteralmente: carta masticata cioé cartapesta)
Ci vuole un supporto che generalmente si fa col fil di ferro. Si mette della carta nell'acqua e si aspetta che sia abbastanza bagnata per il lavoro che si deve fare. In questo caso, deve diventare abbastanza malleabile per piegarsi facilmente in tutte le direzioni. Pois si immerge nella colla liquida e si pone. Quando é secca si aggiunge un po di stucco e si leviga fino ad ottenere una buona finizione pronta per essere dipinta.Dopo la pittura, si aggiunge la vernice trasparente per dare l'effetto brillante o opaco.
Le forme in papier maché più conosciute sono i busti di sartoria che fino negli anni 70 erano fatti cosí. Adesso invece sono fatti in poliuretano o polistirolo e poi ricoperti di tessuto.Per ingrandire fate un clic sulla foto.

robotstxt: allowed

filter: keep


text:
A son vincj agns ch'o dopri il gno balcon come cjarte da visite. Une dí il gnûf sindic al mi à mandât le polizie par fâmi gjavâ dut par vie de leç urbanistiche. Cualchi setemane dopo al é muart. No lu ai copât jó, ma d'in chê dí, dopo vê otignût le permission par un ant par vie di une mostre, nissun a nol mi à plui dite nuje. Sul boulevard, i abitants cuant che spiêghin par telefono indulà ch'a stan a disin: ics cjasis plui in jù o plui in sù dal balcon, o ben de bande dal balcon.
Dut al a scomençât une dí ch'o vevi tai pîs le sculture di un cjâf di 1m50 in vetroresine ch'o no savevi indulà meti e alore o ai decidût di picjâle di fûr e le ai lassade sù fin quant ch'a ere cussí sporcje, ch'o ai scuignût meti alcaltri. Pôc a pôc, o ai vidût ch'al in d'ere simpri cualchidun ch'al si fermave a tirâ une foto e alore o cambiavi. Un dí un sior di Londre al mi clame al telefono e al mi dîs ch'al veve le copie dal Toronto Star mandât da so pâri in Canada cun le foto de mê cjase sot dai vôi e ch'al ere gjornalist e...Al mi a fat un articul di dôs pagjinis te so riviste di publicitât e vetrinistiche. M'impensi che lis cjasis di publicitât a fasevin scomessis enfre di lôr par viodi cui ch'al indovinave il timp che lis autoritâts a mi varessin concedût prime di fâmi gjavâ dut. Po ben, e an ducj pierdût. O sai, o soi privilegjât. Nissun al mi a dât le permission ma ducj e tolerin parcé che l'idee a é origjinâl, artistiche e cuissà ancjemó cê.Par ringraziâ alore o ai decidût di decorâ le cjase come mai nissun al olsarès fâ. Se une dí a devente un museo al ûl dî ch'o ai vût rason, senó, prime di lâ a stâ ator di un lâc o di un mâr o le vendarai come opare d'arte. Intant, so si impensais dal gno prin post o vevi di fâ alcaltri par comentâ le politiche atuâl e o cjatarês achi sot par talian alc di plui sù chest o ben par savent di plui su le vite dal balcon lait achi.
La mela é il Belgio che ognuno vorrebbe mordere a modo suo. Fidandomi alla mia intuizione e sopratutto perché uso il balcone da vent'anni come carta da visita, dovevo mettere qualcosa di nuovo ma vi lascio indovinare le interpretazioni che ne possono scaturire sapendo che in francese ci sono un sacco d'espressioni sulla mela e per esempio:
1Croquer la pomme (Mordere la mela)
2C'est bien fait pour ta pomme (Ti sta bene per quello che hai fatto)
3Tomber dans les pomees (Svenire)
4La pomme de discorde (Il soggetto sul quale ci si bisticcia)
5 Grand come trois pommes (Piccolo)
5Prendre quelqu'un pour une pomme (Prendere qualcuno per fesso)
6 La pomme d'Adam (La corotide, ma anche per dire qualcosa che non si sa deglutire)
7 La pomme de G. Tell (Entrata nel parlare quotidiano per dire che non s'é sbagliato di mela)
8 Ma pomme (La mia faccia)
9 Se sucer la pomme ( per dire baciarsi con insistenza tra partners)


text:
A son doi i
partîts che in Montenegro a àn menaçât di gjavâsi de aleance di
guvier se no si davuelzarà cence altris ritarts il referendum su la
separazion de citadine di Tuzi dal comun di Podgorica. Il moviment
Gnûf Podê Democratic – Forca che al rapresente une part dal
eletorât albanês dal Montenegro e Iniziative Civiche, altri partît
espression de minorance, a àn di fat declarât che se la
consultazion referendarie no si tignarà dentri dal Autun, a
bandonaran la coalizion di guvier formade dal Partît Democratic dai
Socialiscj, dal Partît Democratic Sociâl e dal Partît Liberâl
(Coalizion par un Montenegro European). Un acuardi tra lis parts al
previodeve che il referendum si tignìs za in Avost, ma il Partît
Democratic dai Socialiscj al à decidût di rinviâ la date par vie
che a stimin che il gnûf comun nol sarès bon di stâ in pîts di
bessôl dal pont di viste economic; une valutazion che però e ven
contestade dai doi partîts etnics. La municipalitât di Podgorica e
à in dut 160 mil abitants. Tuzi, che in dì di vuê al è dome un
cuartîr de capitâl, a ‘nd à 13 mil e la plui part di lôr e
parten ae minorance albanese.
Font:
Balkan Insight, 09/08/13


text:
France: une leç pes lenghis minoritariis, ma cence modificâ la Costituzion
Se fevelâ de pluralitât linguistiche dal stât francês nol è plui un tabù, al reste inmò dificil passâ des peraulis ai fats. A dimostrâlu al è il dibatiment sul ricognossiment des lenghis regjonâls che si è tignût ai 7 di Mai inte Assemblee francese e la setemane daspò intal Senât dal paîs transalpin. Intant de discussion tancj parlamentârs no jerin in Aule, ma la grande part di chei che a son intervignûts, sei di çampe che di drete, a àn cjapât posizion a pro dal ricognossiment uficiâl des lenghis minoritariis feveladis intal stât francês. Pe prime volte un deputât catalan al à ancje doprât in Aule la sô lenghe proprie, prime che il president de Assemblee lu blocàs invidantlu a fevelâ par francês. Prime dal dibatiment, une trentine di deputâts de UMP a àn ancje fat indenant un document là che si rivendiche la pluralitât linguistiche dal stât, parcè che – a àn scrit tal test – “unitât no significhe uniformitât”. Dut câs, se cheste discussion al somee che e vedi fat colâ un tabù, la rispueste dal Guvier francês e à disfredât ogni entusiasim. Cun di fat, la ministre pe culture, Christine Albanel, e à dite a clâr che il Guvier nol ratificarà la Cjarte europeane pes lenghis regjonâls o minoritariis e no si movarà par modificâ la Costituzion là che e dîs che la lenghe uficiâl dal stât e je chê francese. La rapresentante dal Guvier, dut câs, e à ancje fevelât de pussibilitât di une leç che e previodi formis di tutele pes lenghis minoritariis. Il proviodiment al varès di garantî misuris di tutele, massime inte scuele, ma – e à sclarît la Albanel – intes istituzions publichis si podarà doprâ dome il francês. Il dibatiment in Parlament al à jevât un grant interès framieç dai mieçs di comunicazion des minorancis, ma nol è stât calcolât dai grancj orghins di informazion francês, gjavade la meretorie ecezion di “France Soir”.
Font: Ouiaubreton, 07-15/05/08; Mon Divers, 07 e 15/05/08; Vilaweb, 07/05/08; Journal du Pays Basque, 07/05/08; Nationalia, 08/05/08; Eurolang, 09/05/08; France Soir, 09/05/08


text:
Il program
2012 – 2015 pe tutele des tradizions, de culture e des lenghis des
popolazions nativis de regjon autonome de Jamalie – Nenetsie, intal
Nord de Federazion russe, al previôt ancje il svilup di un portâl
internet dut dedicât aes popolazions nativis di chest teritori.
Intal sît si cjataran spazis di aprofondiment su la culture, la
leterature, lis tradizions des popolazions cjapadis dentri tal
progjet, ma ancje ricercjis e articui gjornalistics su di lôr, adun
cuntun cuadri de lôr situazion educative e artistiche. In plui che
par rus, il portâl al sarà disponibil ancje intes lenghis dai
nenets, dai khantis e di chei altris popui natîfs de regjon. In
Jamalie – Nenetsie, une des autonomiis plui atentis ai dirits des
comunitâts minorizadis, i rus a rapresentin la plui part dai
residents (61,7%) e lis comunitâts nativis no rivin nancje al 10% de
popolazion totâl. Il grup plui numerôs al è chel dai nenets (5,9%)
seguît di khantis (1,9%) e komis (1%) che a partegnin ducj ae famee
linguistiche uraliche, i prins intal grup samoideic e i seconts inta
chel ugrofinic.
Font:
Finugor, 21/06/12


text:
Intun
moment di crisi economiche e ocupazionâl come chel che si è daûr a
vivi, a son tantis lis aministrazions locâls che a proponin sore
nuie pai disocupâts dai cors di formazion. Al è ce che al fâs
ancje il comun basc di Irun là che si à decidût di ufrî ai
disocupâts dai cors intensîfs di euskara sore nuie. Si trate di
cors trimestrâi di vincj oris par setemane che a pontin a fâ imparâ
o a miorâ il nivel di cognossince de lenghe basche. No si trate dome
di incressi la cognossince dal euskara framieç dai adults, ma di
ufrî a cui che al è cence lavôr – a Irun cuasi une persone ogni
cinc – une cjarte in plui di zuiâsi intal mont dal lavôr, là che
fevelâ par basc al è un element che al pues fâ la diference.
Font:
Deia, 29/04/14


text:
Ai 24 di
Mai il Senât francês al à fat bon il progjet di leç su la riforme
de scuele. Rispiet al test origjinâl a son passâts diviers
emendaments che a àn permetût di miorâ la situazion des cussì
clamadis “lenghis regjonâls”, consideradis ancje intal
proviodiment tant che part vive dal patrimoni de France. Al è stât
gjavât ogni riferiment al consens dai gjenitôrs e duncje lis
scuelis des areis là che chestis lenghis a son dopradis a podaran
insegnâ sei lis lenghis che lis culturis “regjonâls” intal
orari curicolâr. Cun di plui chestis lenghis a podaran jessi
dopradis ancje in forme veicolâr par insegnâ altris materiis. Pal
ministri francês pe educazion, il stât no si veve mai sburtât
cussì indenant inte valorizazion des lenghis e des identitâts
locâls inte scuele.
Font:
Agence Bretagne Presse, 28/05/13


text:
La rassegne, che si cjate te sale espositive de Fondazion Carigo, e conte la storie di Gurize marcat cemût che la vite sociâl, economiche e urbanistiche de citât, dai prins dal Nûfcent fin a pôc indaûr, jessint un teritori di confin, e sedi stade segnade de presince militâr costante e penze, che e je lade in mancul di cuant che a son colâts i confins nazionâi e cu la riforme concetuâl dal esercit, che vuê e à lassât olmis evidentis: lis struturis militârs bandonadis sparniçadis sul teritori.
La mostre, promovude de Fondazion Casse di Sparagn di Gurize in colaborazion cu la Associazione Culturale "Isonzo" - Gruppo di ricerca storica e cul Comun di Gurize, si podarà visitâ fin ai 22 di Mai.


text:
Di cualchi dì e je ative la version mobile dal gnognoblog: cui che a ven achi su gnognosaurs.blogspot.com partint di un “smartphone”, al sarâ automaticamentri indreçât ta la version otimizade par la navigazion mobile.
E se o vês un iPhone o un iPod Touch, o podeis ancje instalâ il gnognolink sul desktop!
1. Vierzêt Safari e lait su gnognosaurs.blogspot.com (se no si vierç la version mobile, ma chê normâl, svuedait la “cache” e tornait a provâ).
2. Fracait il + che cjatais sot da la pagjine.
3. Fracait “Aggiungi a Home”.
4. Scriveit “Gnognos” come nom dal link (al è plui curt).
5. E ve chi la Gnognoicone ta la home page!
Cussì il vuestri iPhone al sarà il plui Gnogno di ducj!


text:
(Vueli su tele, 1797-98, 44x31)
lunedì 31 marzo 2014
Il Consei
Francisco Goya - Il grant cjavron
(Vueli su tele, 1797-98, 44x31)
(Vueli su tele, 1797-98, 44x31)
di Raffaele Serafini
Contis dal Ostîr
Etichetis: Contis, Contis dal Ostîr, Gjenar sociâl, Ostîr, Raffaele Serafini
sabato 29 marzo 2014
Ogni pêl un pindul
Une mascare di sanc e sudôr involuçade dentri tun nûl di moscjins e tavans, di sot il cjapiel a vignivin fûr i pics ingropâts dal façolet metût li par suiâ il spissulâ dal sudôr dentri intai voi, il gjilè e la cjamese cu lis maniis lungjis bagnadis strafontis; cussì mi comparive gno nono Tin, chês voltis che o levi a puartâi la gulizion in tal palût dal mulin dongje Torce.
Al partive a buinore, tor lis trê, par fâ cinc chilometris cu la biciclete di om, puartant sul cambron il falçut ben leât cul spali, biel che sul daûr dai bregons al picjave il codâr cun dentri la côt par uçâlu. Al partive adore, ben prin dal jevâ dal soreli, par no fâsi mangjâ di chês besteatis che tai palûts a jerin grandis dibot come passarins; dut dome par seâ un pôc di stramel di meti in te stale come jet pes vacjis. I canâi de bonifiche a no vevin ancjemò suiât dal dut lis tieris paludanis, e tal seâ a si infondavisi fin al zenoli dopleant lis faturis.
Cuant che mi viodeve rivâ a si tirave sù al sut sul rivâl e mi diseve: “Mandi Beput, sêstu rivât, ce mi âstu puartât di gulizion?” E jere une domande juste par dî alc, parcè che lui al saveve ben che in te gavete al jere dome un pôc di cafelat cjalt e in bande une bine di pan fresc. Al tornave cjase par gustâ sul plui biel dal misdì, cul cjaldon dai dîs de canicule, e daspò vê gustât al leve a polsâ un pâr di oris; e jere une usance aromai sodade in campagne, massime tai mês cjalts, cuant che il calôr si faseve insopuartabil, tant che ducj a levin a durmî e a si sintive dome il cjant sclendar da lis cialis.
Fale che al fôs cualchi temporâl in viste, cul fen o la meniche taiâts e lassâts a secjâ tal cjamp, inalore al prin ton il nono al tacave a vosâ di movisi a fîs, brût e nevôts par spesseâ a tirâle sù, puartâle a cjase e discjariâle su la tieze. Ma se al tacave a plovi prin di rivâ a cjase, a ‘nderin preieris çampis bondantis par ducj i abitants dal cîl, par vie che a si riscjave di bagnâ il fen e fâlu sabulî e come che si sa, il fen sabulît i fâs mâl aes bestiis; si podevial dâi tuart, daspò dutis lis faturis fatis!
A rivave la ore di lâ a regolâ lis bestiis inte stale, ma par dî il vêr al jere un mistîr che no i plaseve plui di tant e inalore al lassave fâ, contentantsi di sedi sorestant ai lavôrs.
Ae sere, prin di cene, al clamave une gnece disint: “Ve ca i bêçs, vami a cjoli trê tais di neri, ca bevi alc par fâ fuarce”. In tai ultins timps si sentave a fumâ su la piere fûr dal puarton, su la strade par Palme, a combati cu la pipe ca no tirave su mai ben e si piave e distudave simpri plui dispès, consumant scjatulis intieris di fulminants di len; a chei timps là lis stradis e jerin blancjis e massime d’Istât, cuant che e passave la coriere par Triest, un nûl blanc si spandeve tal aiar e puar gno nono, che nol veve plui tante fuarce, par no tirâsi sù, si meteve il cjapiel denant la muse par parâsi dal polvar, e ancje in chest câs i scjampave cualchi orazion. D’Unvier, se al veve bevût un tai di plui, si meteve a contâ alc de sô vite di zovin, ai ultins dal milvotcent, di cuant che par gjavâ fûr un carantan, al leve a fâ il cuintribant di sâl, puartant i sacs su lis spalis traviers il confin di stât jenfri l’Imperi Austroongjarês e il Ream di Italie.
“Cussì lontan nono” i domandavin noaltris, e lui: “A chei timps là il confin al jere pôc plui in là di Palme, dongje Visc” al rispuindeve, e noaltris: “Ma nono, a son simpri plui di cuindis chilometris”, e lui: “Lis salinis cui lôr implants plui dongje e jerin a Mugle e Cjaudistrie, e di chê bande di ca nus coventave il sâl di doprâ in cusine, par purcitâ, e par meti sot sâl il pes”, e noaltris simpri a domandâ: “Ma no tu ti stracavis a fâ dute chê strade cul sac su lis spalis?” e lui: “Nuie pes stradis, il piês al jere cuant che si veve di traviersâ roiâi e canâi d'Unvier”
“Ma nono a no tu vevis frêt dut bagnât?”
“Dome frêt i miei fruts? Cuant che mi gjavavi i vistîts o vevi la piel glaçade e su ogni pêl al jere un pindul di glace, propri cussì: ogni pêl un pindul!”
di Bepi Zefon
Etichetis: Bepi Zefon, Contis, Gjenar romantic, Gjenar storic
venerdì 28 marzo 2014
Kalundborg
Mi sint piçul ta cheste megalopoli dai palaçs a riis, dute plenÆ di silos. O ziri pes stradis e no cjati nissun. No, cjalant ben, alc al è ma a corin vie svelts i piçui eletrons…
Sì, i eletrons a son i unics a vivi ta cheste megalopoli. Se si pues disi che a vivedin…
I circuits eletrics a son lis stradis pes piçulis particulis (no di glesie ma subatomichis).
O sieri il tapon, comedant l’argagn mi sint bulo.
No soi plui piçul ma grant. O met vie la lint di ingrandiment e i struments di precision. La radio cumò e funzione e o saludi chei silos e chei palaçs a riis dulà che a albierghin i eletrons: valvulis, condensatôrs e altris circuits…
O sintonizi l’imprest: UIU UAU UIU UAU UIU UAU a fasin lis ondis. Ondis OM.
La sbarete e passe par Casablanca, Praha 1, Praha 2 e si ferme su
KALUNDBORG
I ABBA a cjantin une cjançon bielonone.
La vecje none le sint e e pense che lis fantatis che a cjantin a sedin in pereson dentri te scjatolete!
“Torne a vierzi il tapon, Denis, e mole lis fantatis!”
Sì, i eletrons a son i unics a vivi ta cheste megalopoli. Se si pues disi che a vivedin…
I circuits eletrics a son lis stradis pes piçulis particulis (no di glesie ma subatomichis).
O sieri il tapon, comedant l’argagn mi sint bulo.
No soi plui piçul ma grant. O met vie la lint di ingrandiment e i struments di precision. La radio cumò e funzione e o saludi chei silos e chei palaçs a riis dulà che a albierghin i eletrons: valvulis, condensatôrs e altris circuits…
O sintonizi l’imprest: UIU UAU UIU UAU UIU UAU a fasin lis ondis. Ondis OM.
La sbarete e passe par Casablanca, Praha 1, Praha 2 e si ferme su
KALUNDBORG
I ABBA a cjantin une cjançon bielonone.
La vecje none le sint e e pense che lis fantatis che a cjantin a sedin in pereson dentri te scjatolete!
“Torne a vierzi il tapon, Denis, e mole lis fantatis!”
di Checo Tam
Etichetis: Checo Tam, Contis, Gjenar fantasience, Gjenar ironic
mercoledì 26 marzo 2014
Un zâl metafisic
«Alore, agjent, tornin a disi in struc cheste storie maledete.»
«Sì, ispetôr, alore... trê dîs fa al è stât cjatât sul cei di une strade di campagne intune auto cjolte a ratis, il cuarp cence vite de vitime, il siôr... ehm... Signôr»
«Just, il siôr Signôr... Diu?»
«Sì, eco, Diu, disìn. Il cuarp nol presente segnâi di violence... spietìn ancjemò i risultâts de autopsie.»
«Ben, ben. Vino atris elements di podê doprâ?»
«I vin dai testemonis da lis ultimis oris dal siôr Diu, ma nus àn furnît versions diferentis.»
«Mmh... Bon, scoltìnlis.»
«Duncje... il prin al è il siôr Odifreddi, professôr di matematiche. Al sosten che in realtât Diu nol esist, duncje a nol po jessi muart. Dutcâs, dal moment ch'al è ancje un apassionât di parados, al sosten di vêlu viodût fâ la spese al supermarcjât dongje cjase sô, ator misdì dal vinars passât... al dîs che lu à viodût fermâsi a tabaiâ cun la cassiere almancul cuindis minûts, provocant une code lungjissime, che lui al veve ancje di lâ a cjoli so nevodute a danze e...»
«Ben, ben, cumò agjent, chestis fufignis no nus interessin...»
«Sì, i veis rason, mi soi un moment pierdût vie... Alore, i disevi, il professôr Odifreddi al sosten che il siôr Signôr, cjacarant ae casse, al à contât che chê stesse sere al varès vût un incuintri cuntun tâl Karl... un moment, mi soi segnât il non... eco! Marx! Karl Marx... un todesc, ma resident in zone di un grum di agns.»
«E parcè vevino di cjatâsi?»
«Cheste robe Odifreddi no la sa, ma o sin rivâts a interogâ il Marx.»
«Ah, benon, benon! E ce us aial contât? Isal saltât fûr alc?»
«Sì, ispetôr: Karl Marx al è un innomenât traficant di droghe, cun diviers interès in cheste zone. Duncje al somee che Diu e il Marx e vessin un apontament par une compravendite di droghe; probabilmentri opi, dal cuâl Marx al è il plui grues vendidôr. Sot interogatori no sin rivâts a tirâi fûr de bocje nancje mieze peraule. Al continue a sostignî di no vê mai cognossût Diu, che a lui i displâs par la sô muart, ma che di cheste storie a nol sa nuie.»
«Mmh... No masse convincent... ma tal câs a saran i risultâts dai esams dal miedi legâl a disi l'ultime peraule: se i cjatin tal sanc olmis di opi ducj i suspiets a laran a colâ su di lui. Podarès vêi vendût di proposit une partide falade...»
«Marx però nus a furnît ancje un alibi par la ore presumude dal incuintri...»
«Ah, sì? E sarès?»
«Al dîs ch'al jere in compagnie di un atri notori drogaçât dal circondari, un atri todesc: Friedrich Nietzsche. Un pes piçul, ma periculôs. Un esaltât ch'al tabaie cui cjavai, a disin.»
«Mmh... Nietzsche... Un tic fûr di scuare, no masse afidabil. Viodarìn. Altris elements?»
«Ancjemò un testemoni. Al è un pensionât di otantesîs agns ch'al vîf intune cjase isolade, tresinte metris prime dal lûc di cjatade de machine: Joseph Ratzinger.»
«E ce disial?»
«Al à viodût la machine di Diu passâ denant de sô abitazion a lis siet sot sere, al ere poiât sul barcon a cjapâ un pôc di frescut. Dentri l'automobil al dîs di vê viodût une sdrume di bustis di plastiche plenis di strafaniçs di ogni sorte: robis di mangjâ, vistîts, peluches, une biciclete, un refrigjeradôr... La machine e someave daûr a tirâ un ton di tant che e jere implenide di marcjanzie. Dute robe gnove, ch'a someave apene comprade.»
«Mmh... Ben, si capìs: Diu al veve apene fate la spese al supermarcjât, no? E duncje? Ce vulevial disi Ratzinger cun chest?»
«Il Ratzinger al sosten che dute chê robe strente inte machine a lu à scjafoiât. Insome, Diu al è stât copât di une overdose di consumisim!»
«Mmh... Overdose di consumisim...»
«Sì, al dîs che... Ispetôr, mi somee che i sune il telefonin...»
«Ah, un moment... Pront... Sì, bundì comissari... Ancjemò? Sigurementri sospindin daurman lis investigazions e Tornìn subite in comissariât!»
«Alore, ispetôr? Gnovis?»
«Alore nuie, agjent, investigazions suspindudis.»
«Eh? Ma parcè “investigazions suspindudis”? I erin dongje a cjatâ il colpevul...»
«Lu sai, lu sai, ma cumò il câs nol è plui un câs, duncje nol è il câs di lâ indenant.»
«Nol è plui ce?»
«Il câs...»
«...?»
«Al è resurît!»
«Cui?»
«Diu! Diu al è resurît.»
«Cumò?»
«Eh, sì!»
«Ancjemò?»
«Ancjemò, sì... o almancul chest al è chel che mi an apene comunicât de centrâl operative.»
«Ogni Pasche cheste storie!»
«Eh, simpri cussì... trê dîs: no o metin su dut chest teatrin da lis investigazions e lui, podopo, al salte fûr une atre volte... Bundì, bunesere, soi tornât par riscatâus ducj!»
«Eh, pardabon, ogni volte! Mi domandi cemût ch'al fâs a no stracâsi mai?»«Mah... no je plui Religjon!»
di Jacum Trevisan
Etichetis: Contis, Gjenar fantastic, Gjenar ironic, Gjenar sureâl, Jacum Trevisan
lunedì 24 marzo 2014
La agonie dal Basalisc
Vittore Carpaccio - Trifon al mugnestre il basalisc
(1507, tempare su taule, 141x300)
Trifon al saveve di no jessi vonde biel, ni interessant, ni siôr par concuistâ Gordiane. Jê lu rideve a scomençâ dal non. Lis sôs mans, però, a vevin la braùre dal chirurc e il cjâf la sgrimie carognose dal gjeni. Al drogà un felin bocon, i cusì intor, su la piel vive, un cjâf di mus, bramosis alis di plume, une slicadice code di madrac. Par dîs al terorizà la fantate, di scuindon, cu la sô barbare creazion. Dut il paîs lu varès adorât cuant che, cun nainis e salamelecs, al varès liberât la principesse di chê bestie cence colpe ni pecjât, aromai moribonde.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar neri, Gjenar storic, Raffaele Serafini
sabato 22 marzo 2014
180/78
Andrea Mantegna - Batae des divinitâts dal mâr
(1470, incision, 283x826)
Franco al vierzè la puarte e il vosarili lu sdrumà. Al viodè dôs tetis scridelidis, scjassadis e fruçadis come sacs vueits, dêts crevâts e comedâts cun grops malsacodâts, mans che a impugnavin pes e vuès e madracs e spadis e cuars e spiei e raclis e pivets e forcjis e mil e mil altris vencui e çavariaments. Al sintì cjavai strupiâts sgagnî e tucâ cui çocui su la puarte de sô pietât. Une vuere sbreghecûr jenfri lis divinitâts dal Judizi e chês dal Alcaltri. Al sierà, savoltât.
No, no jere umanitât, chê, e lui al varès fat di dut par puartâle a finiment.
No, no jere umanitât, chê, e lui al varès fat di dut par puartâle a finiment.
di Raffaele Serafini
Contis dal Ostîr
Contis dal Ostîr
Franco aprì la porta e le grida lo investirono. Vide due seni rinsecchiti, agitati e stracciati come sacchi vuoti, dita spezzate e saldate in goffe pinne, mani che brandivano pesci e scheletri e serpi e spade e corni e specchi e bastoni e trombe e forche e mille e mille altri incubi e deliri. Udì cavalli deformi nitrire e bussare con gli zoccoli alla sua pietà. Una guerra straziante tra gli dei del senno e dell'altrove. Richiuse, sconvolto. No. Non era umanità, quella, e lui avrebbe lottato per porvi fine. - See more at: http://ilblogdigelo.blogspot.it/2014/03/i-maestri-del-colore-1-mantegna.html#sthash.By7OKrtX.dpuf
Etichetis: Contis dal Ostîr, Gjenar sociâl, Ostîr, Raffaele Serafini
mercoledì 19 marzo 2014
I visitadôrs
O crodevis che a fossin cui sa cemût: fats di gâs o mecanics o di cui sa cuale sostance… cul silici e invezit a son come nô, come nô cuant che o esistevin, dome plui smoleots. Aio di dâ un parangon? A ûs une planarie* ma umanoide cuntun grant cjâf umanoit come consistence. Smoleots, a viazin cun astronâfs biomecanichis… insome di materiâl vivent, dûr, resistent al vueit cosmic.
A son passâts 10 milions di agns de fin de razate humane. Meteorite? No. Si son… si sin copâts bessôi, sperimentant dai virus par ûs militâr. Nol è restât in vite che il 0,1% de gjarnazie ma dopo il virus al à mutât copant ancje chei umign restâts ma… tantis bestiis no. E… velis, des simiis che a cjalin cun curiositât i visitadôrs smoleots. A van ator cuntune sorte di cjadreute/capsule/hovercraft. A son cussì delicâts che l’aiar de Tiere ur ruvine la clare celestine pyel e… a son pacifiscj! A esplorin cui lôr machinaris strâts e strâts di miserie e di glorie humanÆ! Lis citâts a son colassadis une parsore di chê altre. Epûr, chês simiatis che forsi tra un 10 milions di agns a deventaran come ch’o jerin nô umans no àn voie che i visitadôrs a vignidin a curiosâ: ur tirin pieris e bastons! Un di chei rafinâts sienziâts cun pyel blancje/celestrine di tenare planarie al ven colpît te sô capsule e si capote par tiere. Daurman un trop di simiatis i rive dongje cun tantis pieris; lis besteatis a massacrin chel puaret: dut sfracaiât, lui e la capsule. Po a tachin a sgavarâ!
Forsi tra mancul di 10 milions di agns chês tristis simiatis a saran uomini a tutti gli effetti! Maladets primâts plens di tristerie! Maladete Tiere! (cheste mê e je une vision futurÆ)
A son passâts 10 milions di agns de fin de razate humane. Meteorite? No. Si son… si sin copâts bessôi, sperimentant dai virus par ûs militâr. Nol è restât in vite che il 0,1% de gjarnazie ma dopo il virus al à mutât copant ancje chei umign restâts ma… tantis bestiis no. E… velis, des simiis che a cjalin cun curiositât i visitadôrs smoleots. A van ator cuntune sorte di cjadreute/capsule/hovercraft. A son cussì delicâts che l’aiar de Tiere ur ruvine la clare celestine pyel e… a son pacifiscj! A esplorin cui lôr machinaris strâts e strâts di miserie e di glorie humanÆ! Lis citâts a son colassadis une parsore di chê altre. Epûr, chês simiatis che forsi tra un 10 milions di agns a deventaran come ch’o jerin nô umans no àn voie che i visitadôrs a vignidin a curiosâ: ur tirin pieris e bastons! Un di chei rafinâts sienziâts cun pyel blancje/celestrine di tenare planarie al ven colpît te sô capsule e si capote par tiere. Daurman un trop di simiatis i rive dongje cun tantis pieris; lis besteatis a massacrin chel puaret: dut sfracaiât, lui e la capsule. Po a tachin a sgavarâ!
Forsi tra mancul di 10 milions di agns chês tristis simiatis a saran uomini a tutti gli effetti! Maladets primâts plens di tristerie! Maladete Tiere! (cheste mê e je une vision futurÆ)
di Checo Tam
*vier plat/platelminti
Etichetis: Checo Tam, Contis, Gjenar fantasience, Gjenar sociâl
lunedì 17 marzo 2014
Il Crist neri
Tal domo di Codroip, a mieze glesie a man çampe, al è un altâr cuntun Crist in crôs dut di ebani, miôr cognossût come il Crist neri.
Chest Crist al compagnave i condanâts cuant che a passavin il Puint dai Suspîrs par lâ tai Plomps a Vignesie, li che a fasevin une brute fin.
Secui indaûr, l’ultin Doge di Vignesie, Daniele Manin, che al veve une cjasute a Passarian, lu regale ae parochie di Codroip, che lu ten une vore di cont e i fâs ancje un altâr.
Plui di cent agns fa, une Istât a Codroip al e un sut di no visâsi a memorie di om. Son plui di trê mês che a no cole une gote di aghe e la campagne e je dute brusade. La puare int, che par plui e vîf cu le agriculture, e je disperade; se la tiere a no bute, plui di cualchidun al morarà di fan.
Si decît di lâ a tabaiâ cul bonsignôr, par viodi se a si pues fâ alc. Lui al dîs ch’al è un cjastì di Diu pa la tristerie de int, ma i contadins i fâsin presint che i frutins che a moraràn di fan, ce pecjâts puedino vê fat? Par contentâju il bonsignôr ur promet che domenie dopomisdì si fasarà une procession, ”Puartarìn il Crist neri” al dîs, ma nol è masse convint sul risultât.
Tal fresc de ostarie, Gusto il sensâr al bêf il so taiut di neri. Gusto al e un maldevot e mangjepredis di prime categorie e al è di une cjativerie uniche. A disin che cuant che sarà le sô ore, nancje il diaul al volarà vêlu, parcè che di sigûr al larà a meti malepâs ancje là jù. Pal mistîr che al fâs, al frecuente cetants marcjâts e ostarîs e al bêf une vore. Cuant che al rive a cjase bevût, se Tunine le sô femine, e olse a dî alc, di sigûr a son botis di vueli sant. Tunine, puare, si viôt dispès dute macolade e jê e dîs simpri che e je colade pes scjalis, ma nissun i crôt.
De puarte vierte, Gusto al viôt dute che sdrume di int, vignî fûr de glesie e i domande a l’ostîr “Dulà vadie dute che int cun cheste canicule, invessit di stâ a cjase tal fresc?”.
“A van in procession cul Crist neri, par fa vignî la ploie” al fâs lui. “Puare int” al fâs Gusto “Ce puedial fâ un toc di len. Al plovarà cuant che al varà di plovi. Che al timp e al cûl, no si comande!”. E al pare jù il so taj.
In procession e je tante di chê int che il cjâf dal corteu al è bielzà rivât a mieç borc grant, cuant che i ultins a jessin de glesie. Le int e pree e e cjante cun dute la vôs che e à tal cuel. Da cjâf lis feminis e van cun “Noi vogliam Diiio, cheee nooostro paaadre….” E da pît i oms cun “Besteeeemie mai piùùù, son taaanti corteeelli al cuooor di Gjesuuu…”.
Poben, e sarà stade la fede o ancje l’interès che dut chel vosarili al rive ni vore adalt, e Diu, mot a compassion, ur mole la aghe. In doi minûts il cîl si fâs scûr e nûi neris a si fasin sù a balons. Forsit ur mole masse e forsit i reste in man il rubinet, ven a stai che a si vierzin lis cataratis e e ven jù il diluvi.
Il bonsignôr cul Crist neri e dut il predessam al rive, a pene in timp, a parâsi sot di un puartic. La int e côr di dutis lis bandis, cirint di lâ a sotet; nissun al veve puartât la ombrene. Pes stradis e cor tante di chê aghe, che e rive a lis canolis. Cui zigant al miracul, cui preant e cui porconant, par vie che al è belzà strafont, la procession si disfe.
Gusto, ancjemò scaturît a viodi dut chel davoi, si volte viers l’ostîr, restât cence peraulis, e cun muse maraveade, i scjampe: “Però! Bulo chel Crist neri” e al pare jù un altri tai.
di Pauli Jacuss (IV3IAN)
Etichetis: Contis, Gjenar ironic, Gjenar romantic, Pauli Jacuss
giovedì 13 marzo 2014
Ostîr e creaturis salvadiis
Une gnove che e à a cefâ cu lis contis, cun l'ostîr e cul furlan, e ven a stâi che o ai il plasê si sparniçâle chi su Contecurte, no sedi mai che cualchidun al rivi adore a vignî a viodi la mostre dai mostris, e cuissâ mai, magari i coventi di puartâ cualchi frutin a sintî l'ostîr che al conte contis di mostris par furlan...
Bon, pocjis cjacaris e us lassi chi sot la imagjine de locandine.
Maurice Sendak al jere un che al contave e disegnave contis par fruts. Il sô capolavôr, libri pe infanzie tra i plui preseâts e nomenâts, che al à fat scuele intal so cjamp, al è "Where the wild things are", ven a stâi, "Nel paese dei mostri selvaggi" par talian, o Creturis Salvadiis, inte traduzion furlane che prest us metarìn ancje chi, su chest blog.
Lis Wild things a son ancje un film, e a son stadis preseadis ancje di Obama, e no dome di lui, ma di une vore di altris disegnadôrs, ancje talians. E ve chi, che ju cjatais, in cheste mostre di dissens par fruts, a San Zorz, a tacâ di setemane che e ven.
Etichetis: Gnovis, Ostîr, Raffaele Serafini
mercoledì 12 marzo 2014
I Cosacs tal Friûl
Cence mancjâi di rivuart a Pier Pauli Pasolin, che al à scrit la opare “I Turcs tal Friûl”, cualchi altri furlan par nuie famôs al po vê alc di dî su di une divierse invasion, capitade plui di cinccent agns dopo di chê dai Turcs, soredut se le à vivude di persone, ancje se cui voi di frut. Carli Sgorlon al à scrit il libri “L’armata dei fiumi perduti” in merit, ma ancje lui, come ducj chei che a àn fevelât e scrit dai Cosacs, al trate juste la ocupazion de Cjargne, dismenteant che chel popul li al jere rivât fin tai prins paîs sot la Stradalte in te Basse, e no dome in Cjargne.
E je une prove scrite tal marmul sul mûr di une cjase di Sant Andrat dal Cormôr – frazion di Talmassons – a proposit di un fat dramatic capitât il 28 di Avrîl dal 1945, là che al ven memoreât il terôr di 35 cristians metûts propri cuintri chel mûr lì, a spietâ di jessi fusilâts de bande di un ploton di esecuzion di soldâts cosacs. Si pues dî che e jerin lis ultimis oris di vuere pal Friûl, biel che il rest de Italie al jere bielzà stât liberât da lis trupis aleadis; murî in chel mût li, cuant che si viodeve la lûs de tant bramade liberazion, a someave un brut scherç dal destin, ma la sperance che al fos dome un brut sium, si sfantave tal ricuart di ce che al jere sucedût l’an prime a Rome tai Fossâi Ardeatins.
I Cosacs insedâts in Cjargne, la “Tiere Prometude” ca ur veve garantide Hitler, a jerin stâts mandâts dai ocupants todescs ancje tai paîs de Basse in funzion anti partigjane, daspò dal copament di personalitât fassistis come il podestât di Talmassons, maçât cuntun colp di pistole tal cjâf, intune ostarie dal paîs, ai 23 di Lui dal 1944. Il svindic de bande dai ocupants no si è fât spietâ, e al puest dai partigjans a son stâts cjapâts intune batude un grum di civii, puartâts al comant todesc di Udin, e daspò internâts tai cjamps di concentrament in Gjermanie.
I Cosacs e jerin une strane gjenarzie di soldâts, ca si movevin cui lôr armaments sui lôr cjars tirâts dai cjavai, insiemi cun lis lôr fameis, fruts e vecjos, cualchi camêl e cualchi vacje robade, e in tai lôr spostaments a ocupavin cjasis, stalis, tiezis, e curtii dai paisans convivint dispès insiemi. Te nestre cjase contadine a si jerin incjasâts un cjapitani, la sô femine cul frutin piçul, e une schirie di soldâts cun mûi e cjavai; jo o ài ancjemò tai vôi un vecjut cun lis mostacjis lungjis che al leve a fumâ la pipe inte stale, fasint imbesteâ gno nono par pôre dal fûc.
I 35 cristians di Sant’Andrat a jerin stâts metûts al mûr par svindic cuintri i partigjans, che intune vuaite pa lis stradis dal paîs, a vevin copâts un grum di cosacs in ritirade. Il plevan de frazion al conte, tal sô diari, che il comandant dal ploton di esecuzion al è stât fermât, pôc prin di ordenâ il fûc, dal sun da lis cjampanis di Cjasteons che a scampanotavin a fieste anunziant la fin da la vuere. I muarts cosacs di che vuaite e jerin stâts puartâts ta une cjase coloniche confinante cun la nestre pe vegle di corôt, in spiete dal funerâl. O vevi sîs agns, une sûr di doi plui grande e altris trê plui zovinis, ma cuant che si cjatìn insiemi, a fevelìn ancjemò vuê di chei lumins che viodevin traviers dai veris, da lis orazions in rît ortodòs, dai sgrisui jù pe schene, la dì dopo, viodint chês baris scuviertis cul muart in monture militâr, cu la scorte dai camaradis armâts a fûc e tai.
La tension e la pôre si palpavin tal aiar penç massime dulinvie la messe di muart celebrade dal pope in place; si veve pôre di un altri svindic, che par fortune a nol è stât, ancje parcè chê lôr, i cosacs, a vevin plui pôre di no jessint in ritirade.
A no sai parcè, ma jo a no ài mai provât nissun odi o rancôr viers chest popul che al è lât a fâsi maçâ dulinvie la ritirade e pitost di consegnâsi di gnûf a Stalin, come cumbinât a Jalta cui aleâts, a àn vût miôr copâsi inneantsi tai flums austriacs. A la fin a son stâts doprâts ancje lôr come cjar par canon, prime dai todescs, e daspò imbroiàts dai aleâts.
Etichetis: Bepi Zefon, Contis, Gjenar romantic, Gjenar storic
lunedì 10 marzo 2014
Dut un cuarantevot, par no di sessantevot
Chel capot che al veve screât dîs agns indaûr il dì di Nadâl, che cun tante braùre parsore de gjachete dal vistît al meteve ogni domenie par là a messe, Tilio, no lu meteve plui.
Pues crodi la sô contentece, cumò nol veve dome chel. A bon presit, li di Morino, la sô femine i veve comprade une stiriane e un altri capot, capots che prime un e dopo chel altri, come un fantat ae mode, al rimplaçave al puest dal indument vieri.
Tal paîs dut al cambiave, robis di no crodi, e al someave in miôr.
In tantis fameis, nol coventave plui nancje puartâ l’urinâl te cjamare. Se al vignive di spandi la aghe vie pe gnot aromai nuie pôre, al bastave dome lâ tal necessari, che a vevin fat sù, gnûf, dongje de cjamare, slargjantsi de bande dal toglât.
E la zoventût? Jesus, di chê, volès no fevelâ, ma viodût che e jere ancje chê, no pues tasê. Come che al diseve puar gno nono, covint des sôs peraulis, ancje parcè son scritis te Bibie, cussì al contave lui, si tratave di chê gjenerazion che par alçâ une planele a coventavin vot fantats.
A jerin chei che tal paîs, no ducj, in tant ribalton, cjapâts tal cûr di chês gnovis ideis che rivavin des placis di dut il mont, a volevin sdrumâ il mont intîr, no savint invezit che il mont al varès glotût e scjafoiât lôr.
A dî la veretât, no vevin ducj i tuarts. Lis lôr intenzions a jerin soredut chês di cjapâ a rips tal cûl i bacans dal paîs e i siorats di dut il mont che e a àn fat simpri chel che a àn volût.
Lis vueris prime di dut, e no stin fevelâ di lavôr che lu àn simpri paiât une miserie a chei puarets che a àn lavorât e che a lavoravin ancjemò par lôr.
Someavin puieris cence redinis, cence smuarsis. Cun chei cjavei luncs che si jerin fats cressi tant che lis feminis, lis gnovis cjançons e musichis che a balavin jerin propit une novitât.
Pardabon pe tante energjie che e metevin someave che dutis lis nazions a fossin tes lôr mans. E se i mascjos a jerin une novitât, lis fantatis no jerin tant di mancul. Cun chês cotulis curtis che la taponavin sì e no, ancje lôr a fasevin la lôr pârt.
A messe la domenie? Cuale messe. Il lôr vanzeli nol jere plui chel dal predi. Si jemplavin la bocje e il cûr di nons e peraulis forestis: Marx, Lenin, Froid, Crist, ma no chel muart te glesie dal paîs, comunisim, rivoluzion, ses che nissun prime di lôr tal paîs al veve olsât nomenâ se no di cjoc o là che nol sintive nissun. Vêso presint un cjan in glesie? Cussì ju viodevin tal paîs.
Puarets no savevin là cjatâsi, indulà lâ par stâ insiemi. Dome te biele stagjon par lôr e vignive la jonte. E cuant che la lune biele alte e slusive tal cîl, ducj si cjatavin sot des frascjis dal ultin bosc restât tal paîs. Ideis, teoriis, peraulis, tantis peraulis, cjantâ, mangjâ e bevi come seglârs e jere la lôr vere rivoluzion. E se un di lôr al leve cun cualchi fantate inamorade, beât lui, e tant gjoldi ancje par jê.
Une di chês gnots passadis in tante ligrie tra il lusôr de lune e il cjant dal catùs, plens des lôr gnovis sperancis, si son acuarts che il vin al jere finît. Sacrament ce podevino fâ, cence chê benzine che e tignive in moto i lôr cerviei e i lôr cûrs?
Ma ve la soluzion: velu là, Valerio, il Boç, cussì ducj lu clamavin, larc e lunc come un caratel, simpri pront sul so motorin. Propit lui al varès podût lâ te cantine dal Gjiro a jemplâ altris doi butilions par no murî in chê biele gnot di sêt e di maluserie.
Nancje dit, che il Boç, cul so brun brun, al jere partît cu la clâf de cantine in sachete. Pecjât che il sium si jere poiât sui soi voi, soredut colpe di dut il vin che al veve bielzà bevût.
E intant che la clape biel che lu spietave, si jere fat dì jenfri i cjants dai uciei a pene sveâts. Une maravee sintiju in chês primis lûs de buinore, ancje se no mancjave la delusion par il Boç di un piês inviât e che nol tornave plui indaûr. Là isal, là no isal lât, si domandavin ducj? Ma aromai pierdudis dutis la sperancis, avilîts come che a jerin no ur restave che tornâ a cjase.
Dilunc la vie, jenfri chei lûcs di campagne, là che la strade e faseve comedon, tal fossâl, come un pipin, sentât sul so motorin, velu là il Boç che al durmive fer come un çoc.
Il Boç, Valerio, il vêr proletari, le bandiere di chê zoventût che e voleve savoltâ il mont, chel mont che invezit al â sledrosât lôr e no dome lôr, ma ancje Tilio, che nol veve mai pensât di cambiâ nuie ta sô vite, tant mancul il mont.
di Nello Malisano
Etichetis: Contis, Gjenar romantic, Gjenar sociâl, Nello Malisano
sabato 8 marzo 2014
preieris
Sandro Botticelli, lis provis di Mosè, det. (Simonetta Vespucci)
tu sigûr che no tu sâs
che jo in forans - e no pai trois
de val plui svelts - o cîr lis rosis
(Vittoria Aganoor Pompilj, 1855-1910)
***
intal sest de ere fassiste, Taresie e à sedis agns. cul passe-peraule che al place garzonis, e va a servî a Rome, intune famee ebraiche: regulis rigjidis, rapuarts distacâts. ma par jê a son une sigurece mai vude prin. e sa il so ce fâ e lu fâs cun precision. in chel ricet gnûf si sint libare, cence lancûr o maluserie. cence esitancis o perplessitâts, intun cuiet mai provât prin.
intai moments libars e sbrisse lizere framieç la int di place Navone, ben contente di confondi i siei pas cun chei di altris, mai cognossûts: incrosant cence fastidi voi mai cjalâts. cence movi curiositâts o jevâ sot vie alusions. pe prime volte il cûr i bat in calme. e à lassât par daûr intun sgrisul, i dîs ruspis di un vivi altri. ogni tant e discosole la brame che la pâs di chei culì no vedi mai fin. une preiere sordine, che la sô vôs no cognòs peraulis dretis.
ancje se sul libri di Sirac al 35, 17-18, si lei che « la preiere dal umil e passe i nui. fin che no rive no si contente: no mole fintremai che l’Altissim nol sedi intervignût, rindint sodisfazion ai juscj » il cîl parsore Rome al è masse adalt o dut impegnât li ator.
intal mês di Jugn dal ‘38, a son vot agns che e je li, i parons a decidin di bot di partî pal forest. ducj spaurîts. « ... ma cuant che o tornìn o volin vêti inmò cun nô … »
jê e va di corse a la fontane dal moro: la sô preferide (e veve scuviert someance di chês musis, cun trats di famee: ur fevelave dentri vie). vuê i somee che a vain ancje lôr.
no rive a colegâ lis leçs raziâls [[1]] cun chel so tornâ sfuarçat a cjase. dome cuant che aurìs l’aghe de fontane mingulute dal pais, i ven un grop, pensant a chês gaiosis lassadis là jù: lis solis amiis che veve confidât i segrets dal cûr.
ma ve subit une ocasion pe France.
ti laressie ben, Nerute ?
a jê i va ben ogni puest, tant in cualsisei lûc al è simpri lunis. i baste dome che nissun la cjali par judicâle o i stei daûr par conseâle. par fortune a chei di fûr che vuelin savê alc di jê, ur baste il scrit dal plevan. e a jê i baste un puest cjalt e un vistît net. lontane dal frêt e de puce di stale de sô infanzie. e impare subite il bonodôr dai profums francês. un incjant: no fasarà mai plui cence di lôr.
e lavore cun puntualitât e simpri in sumission: cence nostalgjie. che lis viertis culì no son diviersis di chês cognossudis di piçule. tant che i scussons, che apartegnin ai cîi aviertans di cuasi dute Europe.
a Mai, cuant che lis fueis a son bielis mulisitis, la tiere ju parturìs, mangjons e safarons. la sere a svolin cidins di ramaç in ramaç. a si tachin sui lampions. a jentrin in cjase. ma no fasin mâl, infûr de lôr fan di fueis. i fruts a zuin parie: ur lein un fîl di cusî a la çatute daûr, e ju fasin svolâ ator: che a somein parons dal cîl.
salf colâ a la svelte. il fîl al è masse curt: une ilusion di libertât cence contâ chel che si opon. o chel che al impedìs a un insium di inverâsi in sperance.
scusson, in pronunzie, al svicine il francês cochon. ma la assonance e mûr li: che il purcit nol à lis alis, cussì i son sierâts i trois dal cîl. in compens si rondole intal pantan biel comut, cence bacilâ se al smierde ator.
ogni tant Taresie e sclope fûr intun cochon cun savôr di invetive. e somee une stravagance, impen al è un sbrocâsi. che nissun al capis. ma cui àjal mai capît alc di jê: vint par man dome judizis imburîts.
a san che e je tornade a cjase inmò fûr stagjon. no savint parcè a sfuarcin strolegaments:
« par lâ tes fameis al vûl bocje di purcit e schene di mus… »
« ehh ! al nas ce che si semene, ma ogni semence no nas… »
« ... e jê e a fat di mancul di semenâ par pôre des passaris ! »
grivie la vite di paîs ! ducj a san dut di te e cuant che no lu san, lu fasin dongje daûr di un lambic prevignût.
« po sêstu inmò a cjase, Nerute? » - « o partìs doman »
« par dulà, tu ?» - « pe Svuizare »
« miôr che in americhe, no mo ?» - « di sigûr ! almancul o speri ... » “... e simpri miôr di culì”.
°°°
di prionte
sant’Antoni des papucis [2]/ fâs c’o cjati ce c’o ai pierdût …
fâmi cjatâ chê frute bionde / intivade in tren, seconde.
jê e vignive dal Friûl / e steve lant a Winterthur.
strache e jere e no cjatave / nancje un puest di poiâ il cjâf.
jo i ai dit se mai voleve / durmî un pôc sui miei zenoi.
po o ai cirût di tignî il flât / par sintile respirâ.
cuant che o ai vût di dismontâ / cun ce voi che mi à cjalât !
cuntune man intai cjavei / dispetenâts dal aiarin.
jo no sai ce che si clame / e dulà che larà a stâ.
ma se o voi a Winterthur / la domenie di buinore,
jo la spieti sul sagrât / dopo messe des siervutis.
sant’Antoni cu lis scarpis / tu sês sbrissât restant impins …
fâmi cjatâ chê frute bionde / che la incuintri inmò: chê dolce,
tant che il cidivoc de vierte [3] / che i frutins in primevere,
a supin sù in dret de tiere / cence nancje rompint un ...
dal Passadôr
[1] il Reâl Decret di Leç dal cinc setembar dal 1938, al fissave i “proviodiments pe difese de raze inte scuele fassiste” e chel dal siet di setembar seguitîf i “proviodiments intai confronts dai ebreus forescj”. parie cun la “declarazion su la raze” dal Grant Consei dal Fassisim a daran dongje il corpus des leçs raziâls. i nons plui cognossûts che an aderît: Piero Bargellini, Amintore Fanfani, Luigi Gedda, padre Agostino Gemelli, Giovanni Papini.
[2] sant’Antoni dai padü fam trovè chèl c’ö perdu: poesie in dialet de Val Leventine, di Zuan Orelli, ticinês dal 1928 - muart il dodis di novembar dal 2013.
[3] cidivoc de vierte: crocus sativus o zafaràn (dal arap “zaʻfarān” che al vûl dî zâl) de famee des Iridaciis. di no confondilu mai cul cidivoc des vendemis: colchium autumnale, che e je une plante velenose, de famee des Liliaciis.
Etichetis: Contis, Gjenar sociâl, Gjenar storic, Passadôr
venerdì 7 marzo 2014
une rose. chê plui rosse
Marie Bashkirtseff, la ombrene, 1883
… l’infier di ogni dî,
mal soi gjoldût dut.
(Alda Merini, poete, 1921-2009)
***
Taresie e à siet mês, cuant che i mancje so pari. e l’an dopo i mûr ancje la mari. sbalotade di une agne a chê altre, e cres cence un afiet che i duri di buinore fin gnot. si sint tradide: e par disgropâ il cûr e robe lis nainis che no à intai ricuarts, intant che la muse i tradûs il torment.
nanâ, pipìn di scune, tô mari si consume … nanâ, pipìn di concje …
ogni dì e disfodre spinis a scuindi lagrimis, intant che un timôr mut i met dongje aseis a flapî la sperance. e l’inficje si ingrispe di ombrôs. pai grancj al è un zuc clamâle nerùte. la cjapin par timide: «fâti coragjo!» ma jê non à mai strente in seren la man ferme dal pari. «compriti un fregul di olse» e no san che il cûr timit al à pôre ancje de sô ombre. «la sudizion e nôs al puar» ma jê no à nissun par confidâ lis sôs bramis: e di bessôi non si sta ben nancje in paradîs. cu le mularie dal curtîl e spartìs la stesse criùre di pan e di siums: ma cuant che lôr e zuin jê e sta di une bande. ju cjale, strenzint un argagn di peçot che puarte cun se a tignî sù lis mans.
la sere a tornin un par un, cuant che il scûr al è rot ogni tant di cisics a ricuardâ misericordie, al cîl di ogni dì.
din, din, il gno ninìn / la mame e je al mulin / il pupà al è a seâ / la gjaline a cochedâ / la none e pie la lum / e’l gno frut al mûr di sium.
Nerute si inglimuce intal stramaç di sclofis che a bisiin, biel che jê e cjate vicinance intes peraulis di une orazion cidine. difûr la gnot e à distirât une grande cuvierte di stelis.
lis sclofis.
sclofâ. disfueâ. scartossâ. un cjatâsi contents tor un grum di panolis. i vecjos si contin la lôr, ogni an cun priontis. lis feminis a tabain di sot vôs, gloriosis di chel seren pai mês a vignî. e i zovins framieç baticûrs e vogladis, a cjatin il dret par sverdeâ cognossincis, infuartî simpatiis, instradâ la brame.
intant che i cjavei des panolis, cul pulvin de stagjon, juste ben si sparnicin su smursiei e cernei, a marcâ cidin vie, musis legris, contentis. parcè che usgnot e je pifanie di dolçôr. spiete di ben. lancûr di lavris. redimi di siums.
di colp la vosade: «une rosse …» ducj fers.
«Dolfo al à cjatât une rosse … pegn!». Dolfo al sghirlisse maraveât chê panole rosse, une su miârs. e al spiete confident “cui sa mai … viôt tu che magari …” subit in conclave, la sentence dai plui: democrazie a tradusi tristerie. «busse Nerute!».
lis frutis ridint fra di lôr, a batin lis mans, cualchidune si pare la muse. Dolfo si jeve cence premure e nancje un fregul di gole. “propit je” al pense cirintle, scuindude daûr.
«Nerute, ven fûr …».
di li il malfident «… al vûl saût par fâ scliçots».
chel altri, a sut «cui che al disprece, al compre».
il pragmatic «alc al è alc, nuie al è nuie».
la bugade emotive che e à scombuiade la trop inte spiete, e dure il baticei di un svicinâsi di musis. po si disfe, si sfante, si piert. Dolfo al torne al so puest, tra pachis di solidarietât e indulgjence. i grancj a imbastissin la lôr ancjemò. lis frutis a dan sù cul sfrinçâ: discjolint atenzion dal ros di Nerute, che si bute subit in music.
un moment.
po si alce. e cjape sù un sac di sclofis par puartâlu inte arie, e par chê sere nissun le à viodude tornâ. e nissun si è mot a cirîle.
Taresie, Nerute. frutine inmusade. zornade di nui. stagjon grise, stiçade: a dispiet dal to cûr. lât plen di siums cence incjant di une spiete, intune stagjon mai stade di fieste: là che nissun ti à proferît alc di so, cun cûr sgardufât in peraulis di amôr, ni une rose di cjamp crevade par te.
ma il Març che al ven, vot dîs dopo il prin, une rose ti puarti. o sielç che plui rosse fra chês tal zardin. cussì la tô man, usade a fadie, almancul intune e cjareci l’incjant e la gracie de tiere: tal fresc bonodôr di une infanzie di scree.
dal Passadôr
Etichetis: Contis, Gjenar sociâl, Gjenar storic, Passadôr
mercoledì 5 marzo 2014
Il sut tra lis dôs Madonis
Une volte il sut al jere la bestie nere ch’a meteve plui pôre di dut.
Al capitave tra la Madone dal Carmel e chê di Avost; za un cjamp al dave pôc sorc, se e vignive a mancjâ ancje la aghe, il racuelt al leve sù pai stecs, e cussì cence polente i dincj si ju scugnive poiâ su la gratule.
Ma ve chi che e saltave fûr la strolighe inzegnerie di gno nono Cico, lui al diseve che cuantche un nulut si presentave denant soreli a fâi la barbe ai rais, bisugnave sorâlu, cussi al lave a clamâ so pari e sô mari che a vignivin fûr a sdramassânus di aghe.
Par cheste uficiature Cico al adunave ducj i fruts dal curtîl dai Pontons, une sdrume di fruts, jenfri chei ancje jo, e ognidun al veve di vê in man un imprest; cui la forcje, il riscjel, la sesule e vie indenant cul armamentari agricul.
Cun Cico denant, dut gaiôs e gaiart, si veve di cori ator ator dal morâr a mieç curtîl, vosant litaniis dediades, e spacolant i imprescj par ajar.
In chel an le inzegnerie di Cico e à funzionât, il cîl si è cuviert di nûi colôr plomp, lamps e tons a slusivin e sdrondenavin come intun cjamp di vuere, e noaltris fruts si businave di plui par parâ vie la pôre messedant i imprescj viers il cîl.
Lis gjalinis, i dindis e i ocats, che a vevin plui sintiment di nô, a jerin lâts a parâsi ta la arie; Cico denant di ducj al voltolave par aiar un falçut vosenant “Avanti Savoia!” se no che dut un moment un folc al à impiât il morâr dal curtîl come chei che a si dopre a Nadâl! Cussì ancje gno nono cun dute la lame dal falcet, al jere restât impiât e fer, cuntun pit par ajar e chel altri in tiere al someave chês statuis di Passarian.
Noaltris fruts molâts i imprescj e cu la sveltece dal jeur, sin lâts a parâsi te arie dongje cun lis gjalinis, i dindis, i ocats, intant mê none dal balcon dal solâr e faseve cori la corone jenfri i dêts, vosenant “A fulmine tempestade liberânus Domine”.
Cenonè e à tacat a vignì jù tante di chê aghe che e à ancje zovât a distudâ e gjavâ gno nono dal sio stât lapidari, che cun cjapiel e gjachete ancjemò fumant al vignì a parâsi cun nô.
Il mani dal falcet al jere di len, pensait voaltris sa sucedeve agns dopo cuant il progrès lu veve fat di fier!
Dopo chê volte gno nono cuant che al viodeve il nulut a fai la barbe al soreli, si sierave te stale a rodolà (trinciato forte) e cucant pe balconete cun voli di furbo al spietave ch’al passàs.
Miôr cence polente che rustît dal folc!
di Luciano Marinig I W3 QRC
Etichetis: Contis, Gjenar ironic, Gjenar romantic, Luciano Marinig
lunedì 3 marzo 2014
La magjie des peraulis
A Tonin, fin dai prins agns de sô vite, lis feminis di cjase sô, cuant che i fevelavin dal gjenitôr, al jere dome par dâi une fotografie apene puartade dal puestin, disintji: - Te mande to pari ! - Cjalant la imagjine, il frut al capive che l’om al jere simpri in puescj oltrans in companie di forescj. Mo al jere cuntun trop di nanui vistûts di paiaçs devant de tende di un circ, mo al veve a cefâ cun dai ecuilibriscj e chiromants, mo al cjavalgjave un mus che si rimpinave cun fature volint rivâ in cime di une mont, te ultime rivade al jere in bande di une ferade, che al polsave lis mans sore il mani di un pic, e cussì periodichementri a rivavin altris e... altris.
Il frutin oltri a spietâlis, lis meteve vie intune scjatule di carton, al capive che al veve un pari assent e lontan, ma cun ogni gnove cartuline lu sintive cuasi come se lu ves par dongje. Ogni tant si lu viodeve cu la sô scjatule sot il braç, si sentave sot il cjastinâr fûr dal puarton de cjase, al meteve lis fotografiis par tiere e lis ordenave come che al stes zuiant fasint un solitari. Il timp cence padinâ al leve ingrumânt fotografiis, intant,Tonin al cresseve. Si sentave simpri tal solit puest tignint di voli la crosere, se di li il pari al jere partît, di li il pari al sarès tornât.
Une dì di fumate, la cjalade di Tonin e jere poiade su lis stampis disponudis come al solit, al alçà la viste, al rivà a olmâ la sacume di un omenon intabarât che si moveve te brume... Al frut za no i coventavin lis fotografiis, so pari di persone i contave par fîl e par segn il contignût di ognidune di lôr, al om i slusivin i voi come se in ogni storie al sarès stât a pont di scuvierzi un tesaur. Il zovenut imbacucât lu sintive, intant che il gjenitôr i bordave lis interminabilis vicendis de sô zoventût, si maraveave e intun ciert sens ancje al dubitave, Tonin al tratave di savê dai particolârs che a i permetaressin di cognossilu miôr, tratant di separâ clarementri la realtât de fantasie, che a comparivin simpri miscliçadis tes contis.
E cussì za fantat, une buinore di penze fumate, come che al veve fat so pari, ancje Tonin al cjapà la strade de crosere sburtât des storiis che al veve sintût par agns e agns, ancje lui ansiôs di fâ la proprie esperience e di rivâ a tocjâ cu lis sôs mans e cui siei sens il paîs de cucagne.
O supon che cheste e je la vite, chê di cumulâ storiis maraveosis dulinvie lant e contâlis ai nestris come che a fossin flabis, il dì di doman cheste e sarà la essence che nus fasarà vîfs tai ricuarts di chei altris.
Nol è impuartant cemût che tu tu lu âs vivut, ben si, al sarà impuartant cemût che tu tu lu âs contât.
di Galliano di Buenos Aires
Etichetis: Contis, Galliano di Buenos Aires, Gjenar romantic
Iscriviti a: Coments al post (Atom)


text:
William Shakespeare
William Shakespeare (23 di Avrîl 1564 - 23 di Avrîl 1616 dal calendari julian; 3 di Mai 1616 dal calendari Gregorian) al fo un dramaturc, poete e atôr inglês. Al nassè a Stratford-upon-Avon e al è considerât il plui grant scritôr di lenghe inglese e un dai plui grancj dramaturcs dal mont. Il so cognon si lu cjate ancje intes formis Shakspere, Shaksper, Shaxper, e Shake-speare, par vie dal fat che l'inglês no veve ancjemò une grafie standardizade in chê volte.
Tabele dai contignûts
Biografie[cambie | modifiche il codiç]
I siei gjenitôrs, John Shakespeare e Mary Arden a vevin vot fîs, che Shakespeare al jere il tierç, e il prin mascli. John Shakespeare al jere un comerciant di lanis, coreans e guants, in po ancje conseîr comunâl (alderman).
William al le par sîs mês inte scuele elementâr e, di cuant che al veve dîs agns, a la scuele secondarie, dulà che i forin insegnâts i autôrs latins. Plui tart, lis condizions economichis de so famee a declinarin e nol podè frecuentâ i studis universitaris. Tal 1582, a disevot agns, al sposà Anne Hathaway di 26 agns, e cun jê al ve tres fiis, Susannah, Hamnet e Judith.
Tal 1587 Shakespeare al scomence a lavorâ a Londre come atôr di teatri. La sô prime opare leterarie e fo un poeme erotic dal titul "Venus e Adonis", scrit tal 1593. Daurman e rivà la peste, par cui i teatris a scugnirin sierâ par cirche doi agns. Al è in chê volte che il cont di Southampton, Henry Wriothesly al deventà il so protetôr. Cuant che i teatris a tornarin a vierzi, tal 1594, Shakespeare si associà cun la companie dal Lord Chamberlain, cusin de regjine. Di chest moment, Shakespeare al otignarà dute une schirie di sucès, che a saran refudâts e criticâts dai siei contemporanis di plui alt nivel culturâl, e che a consideravin lis sôs oparis e dut il teatri un intrateniment volgâr.
Ai 20 di Otubar dal 1596 al comprà un titul nobiliâr pal pari e ai 4 di Mai 1597 une cjase a Stratford. So mari, Mary Arden, e murì ai 9 di Novembar di chel an. Daspò vê scrit La Tampieste, Shakespeare al vivè ritirât a Stratford cun la sô famee, volint dome integrâsi cu la piçule borghesie locâl. Tal so testament, fat ai 25 di Març 1616, al lassà dutis lis sôs propietâts ai siei dissendents, e cualchi robe par trê atôrs (Richard Burbage, John Heminges e Henry Condell) e pe so femine. Al murì ai 23 di Avrîl dal 1616, a cincuantedoi agns.
Al fo soterât ai 25 di Avrîl tal presbiteri de glesie di Stratford. I siei compagns, siet agns plui tart, i daran il miôr omaç, publicant dutis lis sôs oparis intun libri, che al sarà la base di dutis lis edizions sucessivis e ancje de fame imortâl dal poete inglês.
Oparis[cambie | modifiche il codiç]
Tragjediis[cambie | modifiche il codiç]
- Romeo e Juliete (Romeo and Juliet)
- Macbeth
- Il re Lear (King Lear)
- Hamlet
- Otelo (Othello')
- Tit Andronic (Titus Andronicus)
- Juli Cesar (Julius Caesar)
- Antoni e Cleopatre (Antony and Cleopatra)
- Coriolan (Coriolanus)
- Troilus e Cressida (Coriolanus)
- Timon di Aten (Timon of Athens)
Comediis[cambie | modifiche il codiç]
- Dut al è ben chel che finis ben (All's Well That Ends Well)
- Cemût che us plâs (As You Like It)
- Insium di une gnot di mieç Istât (A Midsummer Night's Dream)
- Tant rumôr par nuie (Much Ado About Nothing)
- Misure par misure (Measure for Measure)
- La ruspiose domade (The Taming of the Shrew)
- La decime seconde gnot (Twelfth Night, or What You Will)
- Il marcjadant di Vignesie (The Merchant of Venice)
- Lis legris comaris Windsor (The Merry Wives of Windsor)
- Lis fadiis dal amôr perdût (Love's Labour's Lost)
- I doi zentiloms di Verone (The Two Gentlemen of Verona)
- La comedie dai erôrs (The Comedy of Errors)
Oparis storichis[cambie | modifiche il codiç]
Oparis tardis[cambie | modifiche il codiç]
- Pericle, princip di Tir (Pericles, Prince of Tyre)
- Cimbelin (Cymbeline)
- La conte di Unvier (The Winter's Tale)
- La tampieste (The Tempest)
Opare atribuide a Shakespeare[cambie | modifiche il codiç]
- I doi nobii cavalîrs (The Two Noble Kinsmen)


text:
2000
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
- 13 di Març - In Spagne il partît popolâr di Aznar al vinç lis elezions politichis
- 26 di Jugn - Al ven divulgât il test dal Tierç secret di Fatime
- 19 di Avost - Jubileu dal 2000: il Pape Zuan Pauli II al incontre di plui di un milion di zovins par une vegle di preiere
- 7 di Novembar - Elezions presidenziâls intai Stâts Unîts de Americhe: George W. Bush al devente il 43m president de nazion
Nassûts[cambie | modifiche il codiç]
Muarts[cambie | modifiche il codiç]
- 19 di Zenâr - Bettino Craxi, politic talian
- 5 di Mai - Gino Bartali, ciclis talian
- 29 di Jugn - Vitôr Gassman, atôr talian
- 25 di Avost - Carl Barks, autôr di fumets american
Premis Nobel[cambie | modifiche il codiç]
- Pâs: Kim Dae Jung
- Leterature: Gao Xingjian
- Midisine: Arvid Carlsson, Paul Greengard, Eric R. Kandel
- Fisiche: Zhores Ivanovich Alferov, Herbert Kroemer, Jack Kilby
- Chimiche: Alan J. Heeger, Alan MacDiarmid, Hideki Shirakawa
- Economie: James Heckman, Daniel McFadden


text:
Napoleon Bonaparte
Napoleon Bonaparte (Ajaccio, 15 di Avost 1769 - Isule di Sante Eline, 5 di Mai 1821). Gjenerâl, om politic e figure storiche di notevule rilevance.
Gjenerâl dilunc la Rivoluzion francese, al guviernà la France dal 1799: al fo Prim Consul dal Novembar 1799 fintremai il Mai 1804 e Imperadôr dai Francês, cul non di Napoleon I (Napoléon Ier), dal Dicembar 1804 al Avrîl 1814 e di gnûf dai 20 di Març al 22 di Jugn 1815. Al fo ancje President de Republiche Taliane (Cisalpine) dal 1802 fin tal 1805 e Re di Italie dal 1805 al 1814, 'Mediatôr' de Republiche Elvetiche dal 1803 al 1813 e 'Protetôr' de Confederazion dal Ren dal 1806 fintremai il 1813.
In graciis di une serie di brilantis campagnis militâts e par mieç di aleancis, al rivà a concuistâ une grande parte de Europe continentâl, espuartant i ideâi de Rivoluzion francese, soredut chei sul rinovament sociâl; dongje dai stâts controlâts diretementri al rivà ancje a controlâ altris reams mandant al podê siei parincj (Spagne, Ream di Napoli, Vestfalie e Olande). Il so domini al finì di colp daspò de disastrose campagne di Russie (1812); sconfit dai Aleâts europeans tal Otubar 1813, Napoleon al abdicà tal Avrîl 1814 e al fo mandât in esili inte Isule d'Elbe.
Al rivà ancjemò a tornâ fûr tal Març 1815, cuant, sintint la delusion dal popul francês pe gnove situazion politiche, al sbarcjà a Antibes e al tornà a Paris "cence sbarâ un sôl colp"; tornât a concuistâ il podê (i famôs Cent dîs), al fo sconfit une altre volte a Waterloo de Setime Coalizion, ai 18 di Jugn dal 1815. I siei ultins agns di vite Napoleon ju passà in esili de Isule di Sante Eline, tal Oceani atlantic, sot dal control dai Inglês. Daspò de sô colade definitive, il Congrès di Viene al ristabilì i vieris Reams europeans che a jerin stâts parâts jù des concuistis francesis, cun cualchi ecezion, come pe Serenissime republiche (Restaurazion).
Napoleon al fo il prin cjâf di guvier de dinastie dai Bonaparte. Al sposà Joséphine de Beauharnais intal 1796, e intes secondis gnossis, la Arciduchesse Marie Luise di Austrie, ai 11 di Fevrâr 1810. I siei eredis a forin il fi legjitim, , Napoleon Luis cognossût come il re di Rome (1811-1832), e doi fiis ilegjitims: Carli, Cont Leone 1806 - 1881 (fi di Catherine Eléonore Denuelle de la Plaigne 1787 - 1868) e Alessandro Giuseppe Colonna, Cont Walewski (1810 - 1868) (fi di Marie, Contesse Walewski 1789 - 1817), ministri dal forest di Napoleon III.
La sô figure e à ispirât artiscj, leterâts, musiciscj, politics e storics, dai siei timps fintremai vuê.


text:
domenica 31 gennaio 2016
sabato 30 gennaio 2016
Nissun pa strade
Scrit di gelo stellato a lis 12:27 0 salvadis che a vevin alc ce dî Etichetis: haiku par furlan
giovedì 28 gennaio 2016
Al è dut blanc blanc
Scrit di gelo stellato a lis 01:08 0 salvadis che a vevin alc ce dî Etichetis: haiku par furlan
domenica 24 gennaio 2016
Imbrunî d'Unvier
Scrit di gelo stellato a lis 11:34 0 salvadis che a vevin alc ce dî Etichetis: haiku par furlan
sabato 23 gennaio 2016
Lune in spiete
Scrit di gelo stellato a lis 18:56 0 salvadis che a vevin alc ce dî Etichetis: haiku par furlan
martedì 19 gennaio 2016
Pocis glaçadis
Pocis glaçadis
Monts di spicis e grispis
Un spieli lât a tocs.
***
Pozze gelate
Monti/mondi di guglie e rughe
Specchio in frantumi.
Scrit di gelo stellato a lis 23:10 0 salvadis che a vevin alc ce dî Etichetis: haiku par furlan
domenica 17 gennaio 2016
Un presepe tal cjôt
Mê mari ogni tant mi romp i coions, ce âstu di fâ, al è plui fuart di jê. E à il vizi di cjapâ impegnos par chei altris, e di cuant che o scrîf (di simpri, in pratiche) la robe e va in piês.
Al ven ben rafaele a viodi, al ven ben rafaele a fotografà, al ven ben rafaele a scrivi che storie, a lei ben rafaele lis tos robis...
No, di solit no. No ai timp, se tu as simpri al minimo 3 lavôrs che a cambiin in numar e tipo, al è dificil gjavasi une mieze zornade libare...
Ma ae fin, nol coste tant e si ven simpri a savê di bielis piçul robis.
Come dal muini vieli di Talmassons, che cumò mi scjampe ancje il non, ma nol impuarte, che al à jempre di santuts e al à gust di fâ il presepe. E insome, tant i à prometût, mê mari, che o soi lâ a viodiju, chescj presepis.
E difat, ve chi, che us lassi cualchi fotofrafie.
Un al jere intal cjôt, biel, cu lis statuonis grandis e une location che e saveve tant di furlanetât.
Ae fin, se fos capitade ca, se no jere libare une stale, al jere un cjôt.
Un altri, plui sot, fat cu lis fotografiis vieris di so pari in vuere, tal Nadâl,
Un altri cun mieç presepe tradizionâl e mieç ambient roman, ancje parcè che e jere cussì che e jere, no?
E po ancje chel tal mûr.
Insome, a vê un blog al è biel ancje par lassâ une olme de robe in rêt, che disfat il presepe, e reste chi, fintremai che google al volarà.
Buine domenie!
Scrit di gelo stellato a lis 09:23 0 salvadis che a vevin alc ce dî Etichetis: curiositâts, diari, pensîrs
Il strisson par Udinese - Juventus
Scrit di gelo stellato a lis 09:07 0 salvadis che a vevin alc ce dî Etichetis: cartei da l'Udinese
mercoledì 6 gennaio 2016
Il strisson par Udinese - Atalanta
Prime partide dal 2016 e si zuie par fortune a misdì, che magari il frêt al criche un pôc di mancul. E sperin di puartâ cjase pardabon i trê ponts, va, che il 2015 al à fat vonde riviel, par l'udin e insome, une vitorie e podarès propit fâ comencçâ ben l'an.
No sai nancje cui che al zuie o mancul, doman... starin a viodi la partide cence tantis menadis, e doi cartei, un par gno pari e un par un frut ospit. che insome, ancje se e je dute la sere che si matee parsore, al è simpri gust.
Scrit di gelo stellato a lis 00:51 0 salvadis che a vevin alc ce dî Etichetis: cartei da l'Udinese
lunedì 4 gennaio 2016
Ce raze di nêf
Simpri biele, sì, a viodile, chê blancje, ma ancje chês altris, che no parin vê frêt ne preocupâsi masse pe neveade che e à vierzût l'an.
Migo come la gjate, Badu, che no le veve mai viodude e che al jere inte stale, plene di pôre, e i è volût un moment par che saltàs fûr.
Vele chi, platade sot de gabie de blave...
Obama invezit, al è dut di une altre opinion...
pûr di jessi cocolât, al rive di corse come un treno e ti salte intor... Insome, la nêf, e je une di chês robis che no si rive adore a dî trop biele che e je, ma a cjalâ lis bestiis che la frontin, si rint une vore ben la idee!
Scrit di gelo stellato a lis 12:15 0 salvadis che a vevin alc ce dî Etichetis: diari
venerdì 1 gennaio 2016
Lavâ lis tacis
Lavâ lis tacis
Sù il cafè, piât il fûc
Un bon principi
***
Lavare i bicchieri
Sul fuoco il caffè, acceso il fuoco
Un buon inizio anno.
Scrit di gelo stellato a lis 12:56 0 salvadis che a vevin alc ce dî Etichetis: haiku par furlan
Iscriviti a: Post (Atom)


text:
Al è curiôs come che lis robis a cambin di prospetive intai timps di magre. A scomençâ di chest miluçâr salvadi, bielonon, che soi lât di pueste a fotografalu in biciclete, su indicazion di mê mari, che di simpri mi clame par robis come chestis.
In biciclete par che Setembar za o savevi che al jere un mês ruspiôs, dulà che dopo vê paiât l'acont irpef su bêçs che no varai mai, mi saressin vanzâts si e no i francs par meti benzine e lâ a vore.
Ve a stai che par lâ a fa la spese o a pescje o al cjapâ soreli o altris cagadis di chestis la biciclete e je la principâl font di carburant.
Ve a stâi che tu scomencis a viodis lis robis diferentis, za dome cussì.
O tu scuvierzis, par esempli, il gust di dâ cuant che no tu âs nancje par te. No sai... vuê o jeri là dai libris, li che a lavorin dome volontaris, e par solit inte cassetute des ofiertis o buti alc ma cussì, i centesims che mi vanzin. Vue invezit o a vût dut il gust di butâ i ultins 50centesins de setemane, e o confessi che mi soi ancje sintût un pôc un bastart a pensâ che e jere une figade sintîsi ben par chest.
O ai scomençat a capî chei paîs dulà che a son puars ma tu vâs li e ti dan di dut... bastarts! Cumò che lu sai no mi fasês plui dûl! :)
Ciert... o ai rinunziât ae aghe cu lis bufulis... ma forsit al è miôr che bevi chê di rubinet.
Po dopo si cjape gust in altri robis, tipo usgnot, lant a fâ une cjaminade pai cjamps e passant blave, cussì, tant par fâ la scorte pal Unvier des gjalinis. Par solit o lassi lis borsis di cualchi bande e torni in machine... ma simpri pe storie de benzine o ai cjapât gust a puartalis, une di une bande, une di chê altre, su lis spalis, e cun di plui a sbassâmi a cjoli lis panolis che o cjatavi par strade viers cjase.
Ben po... o ai capît ime altre robe: la sodisfazion che a provin i solevadôrs di pês.
Lu ai simpri cjatât un sport vueit, puâr di braure, e invezit, la sodisfazion di rivâ a sbassâsi planc a planc, cu lis cuessis che a somein scupiâ, e rivâ a tornâ su cence colà, cuntune panole in plui.... ben po... miôr che segnâ un gôl!
E cussì, tu ti inacuarzis che a son piçulis robis picjadis su la zornade, come i miluçs di chel morâl, che al è biel propit parcè che al à piçulis robis picjadis intor, ma tantis.


text:
La
associazion PuntoGAL e à fat savê che la candidature par otignî il
domini internet .gal e va indenant cence fastidis e che nissun dai
sogjets rapresentâts intal ICANN, l’organisim internazionâl che
al guvierne lis direzions su la rêt, al à fat obiezions pal so
ricognossiment. La rispueste definitive e podarès rivâ za chest
Astât e, se e ves di jessi positive, sul imprin di chest an che al
ven il domini .gal al podarès jentrâ in vore. L’obietîf dal
ricognossiment dal domini .gal al è chel di dâi un spazi autonom su
la rêt a ducj chei che a doprin la lenghe galiziane o che a
rapresentin la identitât e la culture de Galizie. La domande fate
indenant di PuntoGAL e gjolt de poie dal guvier galizian, di passe un
centenâr di sogjets publics e privâts tra i plui impuartants de
Galizie e di plui di 12 mil internautis.
Font:
Codigo Cero, 23/04/13


text:
A
son za plui di 140 i personaçs che a àn metût la lôr muse par
poiâ une campagne svilupade di diviersis realtâts dal
associazionisim basc par incressi la presince e la visibilitât dal
euskara intai mieçs di comunicazion e massime dentri di ETB2.
La television publiche de Comunitât Autonome Basche si svilupe su
diviers canâi, dai trê principâi ETB1 e ETB3 a son par euskara, intant che ETB2 al è par spagnûl. L’intindiment de campagne al è che ancje ta
chest canâl si lassi spazi al basc e, plui in particolâr, che cuant
che si interviste cualchidun no si lu oblei a fevelâ par spagnûl.
Font:
EiTB,
14/04/15


text:
Deventâ montagnârs e inventâsi un lavôr
In tancj a continuin a scjampâ de mont furlane, i numars a fevelin clâr. Nonostant dut però a son ancjemò personis che tal cidinôr, tai agns, a àn sielt, in cuintritindince, di partî de plane e des citâts di bessôi o cu la lôr famee, par vignî a stâ in mont e magari vierzi une imprese. Parcè lu àno fat? Ce oportunitâts àno cjatât? Cuale ise la lôr storie?
A chestis domandis al rispuint il libri «La montagna degli altri», scrit de gjornaliste di Raviei Tanja Ariis, pal editôr Andrea Moro di Tumieç, in colaborazion cu la cooperative Cramârs. Si podin scuvierzi par esempli lis storiis di Gregorio Piccin, gjestôr dal camping Valtramontine di Tramonts Disot, Sergio Scalet, artist e component dal grup Hackatao di Doltris di Dimpeç, Kaspar Nickles de aziende agricule Tiere Viere di Dordole di Mueç. Il libri al da vôs a une trentine di personis, tra piçui imprenditôrs e gnûfs abitants dai paîs di Tramonts, Clausêt, Ert e Cjas, Claut, Sauris, Dimpeç, Davâr, Rigulât, Darte, Sudri, Resie e Mueç.
Si concentre su pes esperiencis personâls, di vite e di microimprese, ma ancje su lis motivazions che lis àn gjeneradis. Tal tornâ aes lôr contis di vite vere, a cjapin ad imprest lis lôr sensazions, dant indaûr sponts di riflession pai montagnârs di nassite, cussì come ancje par chei che magari a son tentâts di lâi daûr a cheste gnove strade.
Nissun si insumie di pensâ cussì di fermâ il dispopolament, ma almancul crodi che la linie di tindince e puedi jessi frenade in gracie dal esemplis dai forescj inamorâts de mont, chest sì. ❚
David Zanirato


text:
Eletrodot: nissune posizion radicâl iperambientaliste, ma dome considerazions e indicazions di sintiment
La CISL di Udin si è interessade di lavôr e di economie reâl, soredut di manifaturîr, ancje cuant che masse politics, sindicaliscj e imprenditôrs a jerin inceâts de new economy, gnûf “soreli dal futûr”. E à ribatût in maniere ossessive, e lu fâs ore presint, che il sisteme produtîf provinciâl e regjonâl al va difindût e rilançât costruint un contest di riferiment ancje locâl che al judi e che nol complichi la vite aes impresis, cemût che masse dispès al sucêt. Chest parcè che i fatôrs competitîfs di contest a son fondamentâi pe riessude di une aziende. Lis impresis, di fat, a àn sucès prin di dut par capacitâts propriis ma ancje, in part consistente, par resons a lôr esternis.
E esist e e je basilâr chê che i disin competitivitât di sisteme. Dai tancj e cognossûts fatôrs competitîfs di contest la infrastruturazion, materiâl e imateriâl, indi je une componente decisive. Secont ciertis stimis, un adeguament des infrastruturis al puartarès cun se, intal arc di une desene di agns, un aument di cirche il dodis par cent dal PIL nazionâl. Al va fissât, però, cualis oparis a vedin pardabon un sens e une utilitât sistemiche e cualis che a sedin dome che un afâr pes lobbies dai costrutôrs, cence ufrî nuie e, anzit, gjavant aes comunitâts e ai teritoris coinvolts. Une volte aciertade la utilitât di une opare, cheste e va costruide intal mût plui sigûr e che al impate mancul pussibil, doprant lis tecnologjiis plui inovativis. Al è necessari che i procès decisionâi che a rivuardin lis infrastruturis a sedin tâi di cjapâ dentri pardabon i sogjets sociâi, economics e istituzionâi che si cjatin intes areis coinvoltis fin dal principi, dal studi di fatibilitât ae progjetazion e ae programazion. Fâ partecipâ e responsabilizâ par fâ in mût che la proteste di pôcs no impedissi la realizazion di oparis necessariis, ma ancje par fâ sì che la opare e sedi pardabon utile e ancje rivuardose des Comunitâts e dai teritoris. Proceduris seriis e ciertis ancje par fâ in mût che lis decisions cjapadis no puedin jessi metudis simpri in discussion. Intal câs dal eletrodot Redipulie-Udin la CISL di Udin, duncje la CISL de aree interessade, e je stade cjapade dentri dome intal Jugn dal 2012, prime dai Sindics e dopo, in maniere masse svelte, de Regjon. Al è ancje par esperience direte, duncje, che la CISL di Udin e sosten che il metodi, cuant che e je in bal la costruzion di une grande opare, al è impuartant cuasi tant che il merit. Une procedure, al va sotlineât di gnûf, che e sedi impuestade a un rûl efetîf di ducj i atôrs. Cussì nol è stât, almancul pe CISL di Udin.
Intal merit, dome ciertis precisazions. La CISL di Udin no je contrarie al eletrodot, ma a chest gjenar di eletrodot parcè che al impate masse. E si viôt! Covential par razionalizâ e meti in sigurece la rêt eletriche regjonâl? Al covente prin di dut a Terna par deventâ simpri plui une imprese di nivel european. Chest al è un obietîf plui che condivisibil. Ma al va precisât, par amôr di veretât, che in Friûl-V.J. di energjie a ’nd è a suficience e che l’eletrodot nol puartarà nissun benefici di presit de energjie ai citadins e aes impresis locâls par vie des normis europeanis coercitivis su la concorence. Si varès di interogâsi, dopo, sul parcè che - cundut dai tant sbandierâts problemis di manutenzion e di plui servitûts - si puedin costruî eletrodots intierâts in dut il mont, fale in Friûl.
Al è indiscutibil, infin, che lis Açalariis Bertoli-Safau, tant che ogni aziende energjvore, a vedin un bisugn assolût di ciertecis in fat di continuitât di provision e di impegn di potence eletriche. Cheste dibisugne, però, no scuen par fuarce jessi sodisfate propit di un eletrodot aeri.
De bande de CISL di Udin, in definitive, nissune posizion radicâl iperambientaliste, ma dome considerazions e indicazions di assolût sintiment. ❚
Roberto Muradore, Segretari Gjenerâl UST CISL Udin


text:
Il belanç dal 2015 e lis prospetivis pal futûr in cjamp economic
Cemût isal stât l’an che al è daûr a finî?
I parês si stracin, a son tra di lôr contraditoris, dispès a son fîs di visions masse interessadis e masse di part.
La CISL di Udin, di simpri, cuant che e trate i temis dal lavôr, de societât e de economie, e partìs di un “principi di realtât” san e che no si pues rinunziâi, evitant di fâsi imbroiâ de propagande e vint miôr, a pet di cheste, la informazion oneste.
La CISL di Udin e à sielt simpri, cun di plui, di stâ fûr dal “zûc” de politiche che, se e je al Guvier e edulcore lis situazions e che, se e je ae oposizion, lis piture di neri.
I contignûts, lis analisis e lis propuestis de CISL di Udin no àn mai vût il fin di ingraciâsi cheste o chê bande politiche. L’unic obietîf al è stât e al è chel di perseguî il ben dai nestris rapresentâts, lavoradôrs e pensionâts, duncje dai teritoris e des comunitâts là che a son a stâ e a vivin.
Par fâ chest cun serietât, si impon une proprie capacitât - cence la presunzion di jessi esaustîfs - di leture, di analisi e di propuestis.
IL PONT
Ve, alore, che al va afermât in maniere esplicite cemût che la tant declarade riprese de economie, pardabon di podê auspicâ, si sedi daûr a concretizâ ben planc, masse plan, no tant pes sieltis di politiche economiche e industriâls propriis, ma par fatôrs esogjens, internazionâi. E, cun di plui, la riprese economiche no puartarà cun se une riprese ocupazionâl, stant che dutis, propit dutis lis tecnologjiis di procès e di prodot, a son job killer, ven a stâi a sparagnin lavôr.
E, in efiets, la disocupazion no je in calâ, ma in cressite. Dal rest, prime di assumi cualchidun, lis aziendis a àn di doprâ a plen i propris implants e vendi dopo la plui part de produzion. Al moment, no je ancjemò cheste situazion.
TORNÂ A PENSÂ AI OBIETÎFS
Al è, alore, di meti pardabon al prin puest, e daurman, no dome la cressite de economie, ma la ripartizion de ricjece esistente stant che nol podarà jessi, tant che intal passât, un plui grant benstâ par ducj che al derive dal disvilup. Il disvilup e la cressite no son ni infinîts e nancje bogns in se. Chescj concets a son di tornâ a pensâ.
La nestre provincie e je, in Regjon, chê che e à paiât il presit plui alt ae crisi par vie de crisi industriâl che e à colpît in misure significative sedi il setôr des manifaturis che chel edilizi.
IL RÛL DE REGJON
Al devente culminatîf il rûl che i tocje ae Aministrazion Regjonâl e aes sôs politichis industriâls. E à fat ben la Aministrazion Regjonâl a varâ chel che i disin “Rilanç des Impresis”. Cumò i struments e i intervents che finalmentri, e in maniere meritorie, a son stâts metûts a sisteme a àn di jessi doprâts pe inovazion des filieris regjonâls principâls, pe agregazion des impresis e pe lôr cressite di dimension, pe internazionalizazion des stessis e in particolâr pal aument des capacitâts gjestionâls des piçulis e mediis impresis.
UN OSSERVATORI
Al sarès pardabon util, cun di plui, un Osservatori Regjonâl des impresis che, tacant dai dâts impuartants e utii des Cjamaris di Cumierç e des variis Associazions Datoriâls, al struturi un lavôr di ricercje e di aprofondiment cun intervistis aes singulis impresis sui lôr bisugns e su lis lôr spietis. Dal sigûr al è impuartant cognossi lis situazions economichis e finanziariis, ma al è ancjetant necessari cognossi chês produtivis, di marcjât, di invistiment, de ocupazion e dai profîi professionâi di ogni singule realtât.
E je necessarie une aleance sedi cul sisteme bancjari plui internazionalizât che cul sisteme bancjari locâl, par che e sedi pardabon pussibile la internazionalizazion des nestris piçulis e mediis impresis. Si puedin sperimentâ colaborazions cu lis bancjis za presintis intai paîs plui dinamics e interessants, ancje par cirî compagns industriâi e compagns finanziaris internazionâi. Al reste dal fondamentâl sigûr un aprofondiment dal leam, par altri za in jessi, cu lis bancjis locâls, par aprofitâ des oportunitâts di finanziament ancje public e par gjestî te maniere miôr la partide finanziarie.
La Segretarie de Cisl di Udin no pense, insume, che e sedi buine robe rimetisi ai regâi fats in maniere spontanie dal marcjât, parcè che no viôt inte comissure di cumò e intal prossim futûr nissune indicazion di chest gjenar che e puedi confuartâ. E stime, duncje, che al sedi necessari il riordin dai struments finanziaris publics (Friulia, Mediocredito, Finest) par che no drenin risorsis ma che a sostegnin il sfuarç di ricapitalizazion, di inmodernament e di internazionalizazion dal sisteme di manifaturis regjonâl. Chescj struments a àn di jessi metûts a servizi dal rilanç de economie regjonâl, tacant dal setôr des manifaturis.
L’an che al è daûr a finî nol è stât un an positîf pal lavôr e pe economie. Impegnìnsi, ducj, par che il 2016 al sedi pardabon l’an de riprese. ❚
✒ Roberto Muradore, segretari de Cisl di Udin


text:
Archive for the ‘Simpri bogns’
“Tra la jarbe maronzine di rivài e agadòris / al è plen di violutis e pestelàcs. / Pomârs e zariesârs in floridure ‘e piturin la / campagne di ovate blancje e rose fra qualchi / pinelàde di vêrt dal formènt ben petenât. / Tal serèn, tendis blancjs sparnizzadis ‘e fâsin / vetrinis di monz e [...]
Posted on on Luglio 14th, 2016 in
2016, Articoli, Lui, Simpri bogns |
No Comments »
“Buine sere, fantacinis! / Us domandi libertât / Di podèus çhantâ une danze / Cence jessi disturbât // S’o savès une rizzete, / La vorès propi çhantâ, / Ma no sai dabon nissune / Sôl che dî lalìn-lalâ // Uei çhantâ e jò uei ridi, / Alegramentri jò uei stâ, / Se a cualcùn i [...]
Posted on on Aprile 15th, 2016 in
2016, Articoli, Avrîl, Simpri bogns |
No Comments »
«Un timp lontan, cuant che o vevi sîs agns, intun libri su lis forestis di un timp lontan, intitulât ‘Storiis vivudis de nature’, o viodei un cetant biel dissen. Al veve piturât un sarpint boa che al gloteve un animâl. Ve chi la copie dal dissen».
Cussì e scomence cheste flabe imortâl, che ur plasone ai [...]
Posted on on Marzo 15th, 2016 in
2016, Articoli, Març, Simpri bogns |
No Comments »
“Micjêl Bertòs al jes de palacine sviersât. La sene lu à disgustât. Al sbat la puarte cun rabie. Al va viers la sô machine. Il prin impuls al sarès chel di montâ sù e scjampâ vie. Lontan da chê int! Ma Micjêl al à un’altre idee. Si cuiete di colp. Al vierç la capote dal [...]
Posted on on Febbraio 15th, 2016 in
2016, Articoli, Simpri bogns, Zenâr-Fevrâr |
No Comments »
Soi un spic di forment ta mitât, / un spic cressût tal soreli da viarta / tra mil flôrs e colôrs; / la mê vôs no si sint, al ciamp ‘l è grant: / jo meni ‘l ciâf ta buera e sberli. // Vevi ancje jo peraulis di dî, / ricuarz di meti ta suarza, [...]
Posted on on Dicembre 14th, 2015 in
2015, Articoli, Dicembar, Simpri bogns |
No Comments »
“Alore ce mi còntistu, frut?” “No sai. Par dî, bisugne savê”.
E, naturalmentri, plui si sa, plui e miôr si pues dî. Alore Nazzi e Ricci a son lâts a sgjavâ il cjamp de lenghe furlane par tirâ fûr chestis perlis. Une cerce? Vele (Nazzi al dopre une sô grafie che no je chê uficiâl stabilide [...]
Posted on on Novembre 14th, 2015 in
2015, Articoli, Novembar, Simpri bogns |
No Comments »
“L’obietîf primari di chest progjet al è chel di puartâ i fruts de scuele de infanzie e primarie a scuvierzi, planc a planc, lis analogjiis e lis diversitâts che a esistin tra i mûts di viodi il mont, lis manieris di compuartâsi, lis crodincis e lis opinions dai popui e a individuâ lis corispondencis e [...]
Posted on on Ottobre 14th, 2015 in
2015, Articoli, Otubar, Simpri bogns |
No Comments »
“Furlan dal puest Sanzòrç di Noiâr (uficiâl San Zorç). Al è il cjâf lûc dal teritori comunâl e des frazions: Cjarisà, Gjai, Noiâr, Ziline e Çucule. E des localitâts abitadis clamadis: Borc Julian, Planais e Zone Industriâl Ausse-Cuar.
Il teritori comunâl al ocupe la superficie di 25,90 Kmc. E la altitudin e va di zero a [...]
Posted on on Settembre 15th, 2015 in
2015, Articoli, Setembar, Simpri bogns |
No Comments »
Aromai al è deventât scuasit un salot leterari di culture furlane, il salon dal Consei di Palaç Belgrât a Udin, li che vie pai ultins mês si son presentâts une biele schirie di libris impuartants pe lenghe e pe culture furlane. L’ultin protagonist in cheste suaze al è stât Bepi Agostinis, protagonist de bataie par [...]
Posted on on Agosto 17th, 2015 in
2015, Articoli, Avost, Simpri bogns |
No Comments »
“Dopo pôc plui di tre oris di svol, un omp partît di Parigi (o di Frankfurt) al rive a Istambul (par antîc Costantinopoli), une grande citât. Al è in Turchie e ancjemò in Europe. A Istambul al travierse un stret braç di mâr sun tun puint di cualchi centenâr di metros e al è simpri [...]
Posted on on Agosto 17th, 2015 in
2015, Articoli, Avost, Simpri bogns |
No Comments »
“Tal panorame editoriâl furlan no mancjin publicazions ator de leterature furlane o di riflession culturâl sul furlan. In cetantis di chestis edizions no si fâs fadie a intivâ poesiis. Une vore plui dificil invecit al è cjatâ altris formis di scriture, altris produzions leteraris là che la lenghe furlane si met a la prove par [...]
Posted on on Luglio 15th, 2015 in
2015, Articoli, Lui, Simpri bogns |
No Comments »
“Il muart al steve lunc distirât cu la panze par aiar sul prât e il sanc daûr de cope al veve za fat une piçule poce rivant a cuvierzi la gruesse piere che il sassin al veve doprât par crevâi il cjâf. Grant, grues e scûr, al someave un telamon colât jù dal cîl”
Cussì al [...]
Posted on on Giugno 15th, 2015 in
2015, Articoli, Jugn, Simpri bogns |
No Comments »


text:
Daûr dal
ultin rapuart uficiâl su la ativitât di BBC Alba, il canâl
televisîf par gaelic scozês che al à tacât la sô ativitât intal
2008, la dade 2012 – 2013 e je stade la miôr fin cumò par chel
che al rivuarde i dâts di scolte. Il numar dai spetatôrs al è di
fat cressût di 436 mil a 637 mil par setemane, ven a dî dal 10,6%
al 15,6% de audience totâl. A cressi però e je stade ancje la
vision par mieç dai gnûfs imprescj tecnologjics, tant che iPlayer,
là che lis visions di programs a son stadis plui di 4 milions, o sei
cuasi il dopli dal an prime. Intal rapuart dut câs a son segnalâts
ancje i elements che al covente comedâ tant che la dibisugne di
incressi i programs par fruts e di sbassâ il numar des replichis, ma
ancje la mancjance di seriis dramatichis origjinâls. Par chest ultin
pont, e à dite la presidente de MG Alba (che e gjestìs il canâl in
lenghe gaeliche adun cu la BBC) Maggie Cunningham, une ispirazion e
pues rivâ des seriis televisivis danesis che a àn vût un bon sucès
ancje in Scozie. Pe Cunningham, par judâ BBC Alba a cressi ancjemò,
lis prioritâts a son duncje leadis al svilup di materiâi
multimediâi, programs par fruts e seriis dramatichis. Cun di plui,
si larà dilunc a scambiâsi esperiencis e a colaborâ cun chês
altris televisions che a trasmetin in lenghe minoritarie (tant che la
galese S4C e la irlandese TG4).
Font:
BBC, 05/07/13


text:
“No tu sâs che al è proibît molâ la strade propit chi dentri de Sperrzone. Chei de Volkspolizei nus fasaran un grum di problemis.”
No vin mai lassât la autostrade chi dongje de “jessude” de Zone sovietiche a Hirschberg... o levin indenant istès. E jo no disevi plui nuie.
Un svolt dopo chel altri.
Al plûf su la strade strente e plene di volts mendade cun grancj blecs neris di catram.
Te plene gnot si viôt masse pôc. Di ogni bande autos parchegjâts, strani, chi tal mieç dal nuie.
O sin in cuatri jo e daûr la guide gno amì Ivan, si viodeve subit che i plâs pilotâ la biele gnove mercedes di colôr vert - il colôr preferît di gno barbe. Cheste bielece le vin cjolte ad imprest di un gno barbe, un parint lontan e ancje amì di gno pari dal timp di cuant che o jeri frut.
Lu ai savût al è masse strent, mi pareve che no lu fasarà, ma no ai dit nuie, che lu viodarà lui.
O vin trussât il parepantan diestri di un auto parchegjât.
Subit daspò la colision si fermìn par viodi ce che al jere sucedût.
“Nuie di grâf” o vin fat dam ae lache di un auto parchegjât.
“Anìn indevant!”, o buti fûr daurman, “Al è scûr tant che in bocje, e ce ploie che e ven sù, o sin tal mieç dal nuie no nus à viodût dinissun.”.
In chel, a pene impiât il motôr par tirâ dilunc, une viele cul cjâf taponât di neri e i pîts discolçs di sù e jù otante agns e scjavaçave la strade.
“Indaûr, la viele nus à viodût!”
Dutun bot la place si è implenât di int che e vignive dongje di ogni dontri.
Masse tart si sin inacuarts di ce che al jere nassût. Noaltris fers te machine sierâts intor e disonorâts e maglâts di sporcjetât e la vergogne di un che a pene scjampât al ven fat presonîr denant dai voi di ducj. Nissun di nô cuatri no si môf. Cualchidun al vierç la puarte de mê bande, e jere la viele.
“Nuie pôre, vignît ca di nô, us vin za spietât..”
“...mi displâs pe machine, la lache... o paiarìn il dam”, o cirivi di platâmi daûr di scusis in soreplui.
Ducj ator di nô nus clamavin cuntune muse di fâ pôre. Nuie ce fâ, o lin daûr la femine che nus à cjatât in cove.
Pôc daspò o jentrìn tramieç un puarton di len neri intun curtîl grant tant che un di chei che lu àn lis tignudis agriculis panonichis cuntun poç e dôs taulis lungjis intal mieç.
La int si è sentade dongje dal poç e nissun nol si interesse dal incident, si mangje e ducj a fasin un bacan di diaul.
Jo però no rivi a parâ jù la pôre di ce che mi veve dit l'amì di gno pari chel che nus à imprestade la machine. Lui al è un om che nol sopuarte che i tocjin nancje par dongje e chel istès al vâl pe sô mercedes.
Al jere plui il svergognâsi a dî ce che al jere sucedût che no la pôre, la vergogne di tornâ indaûr une robe imprestade lade a tocs.
“No sta fâti lambicâ di chel, il barbe nus à lassât l'an passât, al è muart!”
“E la mercedes?”
“Cuale mercedes? Di ce mercedes stâstu fevelant?”
di Janez Erat
Cotne n. 34